text:
బీజేపీ ప్రభుత్వం పడిపోతే తప్ప చైనాకు భవిష్యత్తు లేదు అని తమ్మినేని వీరభద్రం అనలేదు - FACTLY
Sai Krishna Muthyanolla
April 25, 2023
సీపీఎం తెలంగాణ రాష్ట్ర కార్యదర్శి తమ్మినేని వీరభద్రం ‘బీజేపీ ప్రభుత్వం పడిపోతే తప్ప చైనాకు భవిష్యత్ లేదు’ అని అన్నట్లు ‘TNews Telugu’ రిపోర్టు చేసిన ఒక ఫోటో సోషల్ మీడియాలో వైరల్ అవుతోంది. ఇందులో ఎంత వాస్తవం ఉందో ఈ ఆర్టికల్ ద్వారా చూద్దాం.
క్లెయిమ్: బీజేపీ ప్రభుత్వం పడిపోతే తప్ప చైనాకు భవిష్యత్ లేదు – తెలంగాణ సీపీఎం రాష్ట్ర కార్యదర్శి తమ్మినేని వీరభద్రం.
ఫాక్ట్(నిజం): ఈ పోస్టులో ఉన్న ఫోటో ఎడిట్ చెయ్యబడింది, ‘TNews Telugu’ వారి ఫేస్‌బుక్ పేజీలో అప్లోడ్ చేసిన ఒక పోస్టు ఈ ఫోటోకు ఆధారం. వారు అప్లోడ్  చేసిన పోస్టులో ‘బీజేపీ ప్రభుత్వం పడిపోతే తప్ప దేశానికి భవిష్యత్ లేదు’ అని తమ్మినేని వ్యాఖ్యానించినట్లు ఉంది. ఇటీవల ఖమ్మంలో జరిగిన ప్రజా పోరుయాత్ర బహిరంగ సభలో ఆయన ఈ వ్యాఖలు చేసారు. కావున పోస్టులో చేస్తున్న క్లెయిమ్ తప్పు.
వైరల్ ఫొటోలో  ‘TNews Telugu’ అనే ఫేస్‌బుక్ పేజీ పేరు ఉండటం గమనించి, ఆ పేజీ కోసం ఫేస్‌బుక్‌లో వెతకగా అది లభించింది. ఇందులో, తమ్మినేని వీరభద్రం చేసిన వ్యాఖ్యల గురించి వారు అప్లోడ్ చేసిన పోస్టు కోసం వెతకగా ఏప్రిల్ 22న ‘బీజేపీ ప్రభుత్వం పడిపోతే తప్ప దేశానికి భవిష్యత్ లేదు #TNews#TNewstelugu’ అనే వివరణతో ‘TNews Telugu’ అప్లోడ్ చేసిన పోస్టు లభించింది.
సీపీఎం తెలంగాణ రాష్ట్ర కార్యదర్శి తమ్మినేని వీరభద్రం, ఖమ్మంలో ఇటీవల జరిగిన ప్రజా పోరుయాత్ర బహిరంగ సభలో ఈ వ్యాఖ్య చేసాడు, ఆ వ్యాఖ్యకు సంబంధించిన వార్త కథనమే ఈ పోస్టులో ఉంది. పోస్టులో ఉన్న వాక్యంలో దేశానికీ భవిష్యత్తు లేదు అనే చోట చైనాకు భవిష్యత్తు లేదు అని ఎడిట్ చేసి సోషల్ మీడియాలో తప్పుగా షేర్ చేస్తున్నారు .
చివరిగా, బీజేపీ ప్రభుత్వం పడిపోతే తప్ప చైనాకు భవిష్యత్తు లేదు అని తమ్మినేని వీరభద్రం అనలేదు.


text:
టాటా Evision అనేది కేవలం కాన్సెప్ట్ కారు మాత్రమే, పైగా ఈ బ్యాటరీ వివరాలు కూడా తప్పు - FACTLY
Sai Krishna Muthyanolla
January 18, 2021
ఒక్కసారి ఛార్జ్ చేస్తే 1000 కిలోమీటర్స్ ప్రయాణించే విధంగా టాటా కంపెనీ Evision అనే పేరుతో ఒక ఎలక్ట్రిక్ కారుని విడుదల చేయబోతుందని, ఈ బ్యాటరీకి పదేళ్ళ వారంటీ మరియు కారు ధర రూ. 25 లక్షలని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఇదే విషయం చెప్తున్న ఒక యూట్యూబ్ వీడియో కూడా ఎక్కువగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: టాటా Evision కారు బ్యాటరీ ఒక్కసారి ఛార్జ్ చేస్తే 1000 కిలోమీటర్స్ ప్రయాణించొచ్చు. ఈ బ్యాటరీ వారంటీ పదేళ్ళు మరియు కారు ధర రూ. 25 లక్షలు.
ఫాక్ట్(నిజం): 2018లో జరిగిన జెనీవా మోటార్ షో లో మొదటిసారిగా టాటా Evision కారుని ప్రదర్శించారు. టాటా మోటార్స్ వెబ్సైటులో ఈ కార్ కి సంబంధించి ఉన్న ప్రోడక్ట్ నోట్ మరియు స్పెసిఫికేషన్ షీట్ లో బాటరీకి సంబంధించి ఎటువంటి వివరాలు లేవు. ఇది కేవలం ఒక కాన్సెప్ట్ కార్ మాత్రమే, ఈ కార్ యొక్క రెగ్యులర్ ప్రొడక్షన్ కి సంబంధించి ఎటువంటి సమాచారం అందుబాటులో లేదు. టాటా మోటార్స్ CEO & MD అయిన Guenter Butschek ఒక వార్తా పత్రికకు ఇచ్చిన ఇంటర్వ్యూలో  Evision కార్ టెక్నికల్ గా సాధ్యమైనప్పటికి కమర్షియల్ గా ఆచరణీయమైనది కాదని తెలిపాడు. కావున పోస్టు ద్వారా చెప్పేది తప్పు.
‘tata motors evision’ అనే కీవర్డ్ తో గూగుల్ లో వెతకగా టాటా మోటార్స్ మొదట ఈ కార్ ని 2018లో జరిగిన జెనీవా మోటార్ షో లో ప్రదర్శించినట్టు తెలిసింది. దీనికి సంబంధించిన సమాచారం ఇక్కడ మరియు ఇక్కడ చూడొచ్చు.
ఐతే టాటా మోటార్స్ వెబ్సైటులో ఈ కార్ కి సంబంధించి ఉన్న ప్రోడక్ట్ నోట్ మరియు స్పెసిఫికేషన్ షీట్ లో బాటరీకి సంబంధించి ఎటువంటి వివరాలు తెలుపలేదు. టాటా మోటార్స్ ఈ కార్ ని జెనీవా మోటార్ షో లో ప్రదర్శించినప్పుడు కూడా ఈ కార్ ఒక్కసారి ఛార్జ్ చేస్తే 1000 కిలోమీటర్స్ ప్రయాణించవచ్చని గాని మరియు బ్యాటరీకి 10 సంవత్సరాల వారంటీ ఇస్తామని గాని ఎక్కడా చెప్పలేదు.
2018లో ఈ కార్ కి సంబంధించి ఇటువంటి వార్తలే వైరల్ అయినప్పుడు సురేష్ రంగరాజన్, అప్పటి హెడ్ అఫ్ కార్పొరేట్ కమ్యూనికేషన్స్, టాటా మోటార్స్ ఈ వార్తలో నిజంలేదని చెప్పారు. 2018లో ఈ వార్త వైరల్ అయినప్పుడు ఫాక్ట్-చెక్ చేసిన స్టోరీస్ కొన్ని ఇక్కడ మరియు ఇక్కడ చూడొచ్చు. బ్యాటరీకి సంబంధించి ఈ విషయాలు తెలుపుతూ ఎటువంటి వార్తా కథనాలు కూడా లేవు.
ఐతే అందుబాటులో ఉన్న సమాచారం ప్రకారం ఇది ఒక కాన్సెప్ట్ కార్ మాత్రమే, ఈ కార్ యొక్క రెగ్యులర్ ప్రొడక్షన్ కి సంబంధించి ఎటువంటి సమాచారం అందుబాటులో లేదు. ఐతే జనవరి, 2020లో టాటా మోటార్స్ CEO & MD అయిన Guenter Butschek ఒక వార్తా పత్రికకు ఇచ్చిన ఇంటర్వ్యూలో  Evision కార్ టెక్నికల్ గా సాధ్యమైనప్పటికి కమర్షియల్ గా ఆచరణీయమైనది కాదని తెలిపాడు.
ఇప్పటివరకైతే టాటా టియాగో సెడాన్ మరియు నెక్సాన్ SUV ఎలక్ట్రిక్ కార్లు మాత్రమే ఉత్పత్తి చేస్తుంది. ఈ రెండు కార్లు ఒక్కసారి ఛార్జ్ చేస్తే 312 కిలోమీటర్స్ వరకు ప్రయాణించొచ్చు. ఐతే అల్ట్రోజ్ మరియు హారియర్ SUV కార్ల యొక్క ఎలక్ట్రిక్ వెర్షన్ కూడా ప్రారంభించే ఆలోచలనలో ఉన్నట్టు టాటా మోటార్స్ ప్రెసిడెంట్ అయిన శైలేష్ చంద్ర ఒక వార్తా సంస్థకు ఇచ్చిన ఇంటర్వ్యూలో తెలిపాడు.  టాటా Evision కారుని ఈ ఏడాది మధ్యలో విడుదల చేస్తారన్న సమాచారం లేదు.
చివరగా, టాటా Evision అనేది కేవలం కాన్సెప్ట్ కారు మాత్రమే, పైగా ఈ బ్యాటరీ వివరాలు కూడా తప్పు.

source: news-factly

created: January 18, 2021

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
వై.ఎస్.జగన్ కారణంగా రతన్ టాటా తిరుపతి క్యాన్సర్ సెంటర్ ప్రారంభోత్సవానికి రాలేదని టాటా ట్రస్ట్ సంస్థ పేర్కొనలేదు - FACTLY
Sai Krishna Muthyanolla
May 9, 2022
తిరుపతిలో టాటా ట్రస్ట్ సంస్థ నిర్మించిన క్యాన్సర్ ఆసుపత్రి ప్రారంభోత్సవానికి వై.ఎస్.జగన్ ముఖ్య అతిధిగా వస్తున్నారని తెలిసి రతన్ టాటా ఆ కార్యక్రమానికి రాలేనని చెప్పారు, అంటూ సోషల్ మీడియాలో ఒక పోస్టు షేర్ అవుతుంది. జగన్‌పై ఆర్ధిక కేసులు ఉండటం, అతను తీసుకున్న నిర్ణయాల వలన పెట్టుబడులు వెనక్కిపోవడం వంటి కారణాల చేతనే రతన్ టాటా ఆంధ్రప్రదేశ్ ముఖ్యమంత్రి వై.ఎస్. జగన్మోహన్ రెడ్డిని కలుసుకోవడానికి ఇష్టపడలేదని టాటా ట్రస్ట్ సభ్యులు పేర్కొన్నారు, అని ఈ పోస్టులో తెలుపుతున్నారు. అంతేకాదు, తిరుపతిలో టాటా ట్రస్ట్ క్యాన్సర్ సెంటర్ కోసం మాజీ ఆంధ్రప్రదేశ్ ముఖ్యమంత్రి చంద్రబాబు స్థలం కేటాయించారని, క్యాన్సర్ సెంటర్ ప్రారంభోత్సవమైన మరుసటి రోజే రతన్ టాటా చంద్రబాబుని పొగడ్తలతో ముంచెత్తుతూ ఒక ప్రత్యేక లేఖ రాసినట్టు ఈ పోస్టులో తెలుపుతున్నారు.
క్లెయిమ్: తిరుపతిలో నిర్మించిన టాటా ట్రస్ట్ క్యాన్సర్ సెంటర్ ప్రారంభోత్సవానికి వై.ఎస్. జగన్‌ని ముఖ్య అతిథిగా ఆహ్వానించడంతో తాను రాలేనని రతన్ టాటా చెప్పారు.
ఫాక్ట్ (నిజం): వై.ఎస్.జగన్ కారణంగా టాటా క్యాన్సర్ సెంటర్ (SVICCAR) ప్రారంభోత్సవానికి రతన్ టాటా రాలేదని టాటా ట్రస్ట్ సంస్థ ఎక్కడా ప్రకటించలేదు. తిరుపతిలో క్యాన్సర్ సెంటర్ నిర్మాణం కోసం 2017లో తిరుమల తిరుపతి దేవస్థానం (టీటీడీ) టాటా ట్రస్ట్ సంస్థతో ఒక ఒప్పందం కుదుర్చుకుంది. క్యాన్సర్ సెంటర్ కోసం కావలిసిన స్థలాన్ని మొత్తం టీటీడీయే సమకూర్చింది. టాటా క్యాన్సర్ సెంటర్ ప్రారంభోత్సవానికి రతన్ టాటా రాకపోవడానికి జగన్ కారణమని సోషల్ మీడియాలో జరుగుతున్న ప్రచారం పూర్తిగా ఆవాస్తవమని టాటా ట్రస్ట్ సంస్థ స్పష్టం చేసింది. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న ఆరోపణలకు సంబంధించిన సమాచారం కోసం ఇంటర్నెట్‌లో వెతికితే, టాటా ట్రస్ట్ సంస్థ తిరుపతిలో నిర్మించిన శ్రీ వెంకటేశ్వర ఇన్‌స్టిట్యూట్ ఆఫ్ క్యాన్సర్ కేర్ & అడ్వాన్సుడ్ రీసెర్చ్ సెంటరుని (SVICCAR) ఆంధ్రప్రదేశ్ ముఖ్యమంత్రి వై.ఎస్. జగన్మోహన్ రెడ్డి 05 మే 2022 నాడు ప్రారంభించినట్టు తెలిసింది.  ఈ కార్యక్రమానికి సంబంధించిన వివరాలని తెలుపుతూ టాటా ట్రస్ట్ సంస్థ 05 మే 2022 నాడు ఒక ప్రెస్ రిలీజ్ విడుదల చేసింది. తిరుమల తిరుపతి దేవస్థానం (టీటీడీ) భాగస్వామ్యంతో టాటా ట్రస్ట్ సంస్థ నెలకొల్పిన అలమేలు ఛారిటబుల్ ఫౌండేషన్ ద్వారా ఈ ఆసుపత్రిని నిర్మించినట్టు ప్రెస్ రిలీజ్‌లో స్పష్టంగా తెలిపారు. తిరుపతిలో నెలకొల్పిన ఈ క్యాన్సర్ సెంటర్ ప్రారంభోత్సవ కార్యక్రమానికి టాటా ట్రస్ట్ సంస్థ చీఫ్ ఎగ్జిక్యూటివ్  ఆఫీసర్ ఎన్. శ్రీనాథ్ పాల్గొన్నారు. వై.ఎస్.జగన్ కారణంగా టాటా క్యాన్సర్ సెంటర్ ప్రారంభోత్సవానికి రతన్ టాటా రాలేదని టాటా ట్రస్ట్ సంస్థ ఈ ప్రెస్ రిలీజ్‌లో ఎక్కడా  పేర్కొనలేదు.
ఈ క్యాన్సర్ సెంటరుకి సంబంధించిన మరింత సమాచారం కోసం వెతికితే, తిరుపతిలో క్యాన్సర్ సెంటర్ నిర్మాణం కోసం 2017లో తిరుమల తిరుపతి దేవస్థానం (టీటీడీ) టాటా ట్రస్ట్ సంస్థతో ఒక ఒప్పందం కుదుర్చుకున్నట్టు తెలిసింది. 2018లో ఈ క్యాన్సర్ సెంటర్ శంకుస్తపాన కార్యక్రమానికి అప్పటి ముఖ్యమంత్రి చంద్రబాబు నాయుడు, రతన్ టాటా ముఖ్య అతిథులుగా వచ్చారు.  కానీ, ఈ క్యాన్సర్ సెంటర్ కోసం కావలిసిన మొత్తం స్థలాన్ని టీటీడీయే సమకూర్చింది. ఈ క్యాన్సర్ సెంటరు కోసం టాటా ట్రస్ట్ సంస్థ ఆంధ్రప్రదేశ్ ప్రభుత్వంతో ప్రత్యేక ఒప్పందాలేవి కుదుర్చుకోలేదు.
టాటా క్యాన్సర్ సెంటర్ ప్రారంభోత్సవ కార్యక్రమానికి రతన్ టాటా రాకపోవడానికి సంబంధించి సోషల్ మీడియాలో జరుగుతున్న ప్రచారం పూర్తిగా అవాస్తవమని టాటా ట్రస్ట్ సంస్థ మాకు ఈ-మెయిల్ ద్వారా స్పష్టం చేసింది.
చివరగా, వై.ఎస్.జగన్ కారణంగా రతన్ టాటా తిరుపతి క్యాన్సర్ సెంటర్ ప్రారంభోత్సవానికి రాలేదని టాటా ట్రస్ట్ సంస్థ పేర్కొనలేదు.


text:
‘తెలుగుదేశం పార్టీ’ అవినీతికరమైన రాజకీయ పార్టీ అంటూ BBC సంస్థ వారు ఎటువంటి సర్వే ప్రచురించలేదు - FACTLY
Sai Krishna Muthyanolla
December 20, 2019
‘BBC సంస్థ ప్రచురించిన అత్యంత అవినీతికరమైన రాజకీయ పార్టీల జాబితాలో తెలుగుదేశం పార్టీ (టీడీపీ) నాలుగవ స్థానంలో ఉంది’ అంటూ ఫేస్బుక్ లో ఒక పోస్ట్ ని చాలా మంది షేర్ చేస్తున్నారు. ఆ పోస్ట్ లో చెప్పింది ఎంతవరకు నిజమో విశ్లేషిద్దాం.
BBC సంస్థ ప్రచురించిన ‘ప్రపంచంలోని అగ్ర పది అవినీతి రాజకీయ పార్టీలు – 2017’ జాబితాలో ‘తెలుగుదేశం పార్టీ’ ఉంది.
ఫాక్ట్ (నిజం): పోస్ట్ లో పెట్టిన జాబితా అసలు BBC వారు ప్రచురించలేదు. BBC News Hub అనే ఒక మోసపూరిత వెబ్సైట్ ప్రచురించిన జాబితాని ఫోటోషాప్ చేసి, అందులో ‘తెలుగుదేశం పార్టీ’ పేరుని చేర్చారు. కావున, పోస్ట్ లో చెప్పింది తప్పు.
గూగుల్ సెర్చ్ లో “Top 10 corrupt political parties 2017 list” అని వెతికినప్పుడు, ‘BBC News Hub’ ప్రచురించిన జాబితాకి సంబంధించిన ఆర్టికల్ లభించింది. ఆ జాబితాలో మరియు పోస్ట్ లో ఉన్న జాబితాలో ‘తెలుగుదేశం పార్టీ’ పేరు తప్ప మిగతావన్నీ ఉన్నట్లుగా చూడవచ్చు. ‘BBC News Hub’ అనేది ఒక న్యూస్ వెబ్సైటు, దానికి ‘BBC News’ కి ఎటువంటి సంబంధం లేదు.
మన దేశం లోని అనేక రాజకీయ పార్టీలు ‘BBC News Hub’ జాబితాలో తమ ప్రతిపక్షాల పేర్లను చేర్చి వాటిపై దుష్ప్రచారం చేసినట్టుగా క్రింద చూడవచ్చు.
గతంలో, YSR కాంగ్రెస్ అవినీతి రాజకీయ పార్టీ అంటూ BBC సంస్థ జాబితా వెల్లడించిందంటూ కూడా వార్తలు చలామణీ అయినప్పుడు, అది తప్పంటూ ‘FACTLY’ వారు ప్రచురించిన కథనం ఇక్కడ చూడవచ్చు.
చివరగా, అసలు BBC సంస్థ ఎటువంటి సర్వే ప్రచురించలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 20, 2019


text:
తెలంగాణా ప్రభుత్వం కొత్త రేషన్ కార్డులు జారీ చేస్తోంది అని వస్తున్న వార్తల్లో నిజం లేదని స్పష్టం చేసిన మంత్రి గంగుల కమలాకర్ - FACTLY
Sai Krishna Muthyanolla
August 18, 2023
ఆగష్టు 21వ తేదీ 2023 నుండి తెలంగాణలో కొత్త రేషన్ కార్డుల పంపిణీ జరగబోతుంది అని సోషల్ మీడియాలో ప్రచారం జరుగుతుంది. ఇందులో ఎంత వాస్తవం ఉందో ఈ ఆర్టికల్ ద్వారా చూద్దాం.
క్లెయిమ్: తెలంగాణాలో కొత్త రేషన్ కార్డుల పంపిణి ఆగస్టు 21వ తేదీ 2023 నుండి జరగనుంది.
ఫాక్ట్(నిజం): తెలంగాణ పౌరసరఫరాలశాఖ మంత్రి గంగుల కమలాకర్ ఇది అవాస్తవం అని చెప్పారు. రాష్త్ర ప్రభుత్వం ఇంకా పంపిణీ ప్రక్రియ మొదలు పెట్టలేదు అని, ఇలాంటి తప్పుడు ప్రచారాల్ని ఎవరూ నమ్మొద్దు అని పేర్కొన్నారు. కావున పోస్టులో చేస్తున్న క్లెయిమ్ తప్పు.
క్లెయిమ్ వెనుక ఉన్న నిజానిజాల్ని తెలుసుకోవటానికి తగిన కీ వర్డ్స్ ఉపయోగించి ఇంటర్నెట్లో వెతకగా, ఈ విషయానికి సంబందించిన అనేక వార్తా కథనాలు లభించాయి (ఇక్కడ మరియు ఇక్కడ). ఈ కథనాల ప్రకారం, నిన్న(17 ఆగష్టు 2023) తెలంగాణ పౌరసరఫరాలశాఖ మంత్రి గంగుల కమలాకర్ ఈ విషయంపై విడుదల చేసిన ఒక పత్రికా ప్రకటన ద్వారా, ఈ వార్తల్లో నిజం లేదని స్పష్టం చేసారు. సామాజిక మాధ్యమాల్లో వస్తున్న ‘అసత్య ప్రచారాల్ని’ నమ్మొద్దు అని ఆయన పేర్కొన్నారు. అంతే కాక, ఇటువంటి ప్రచారాల్ని ఎవరూ చెయ్యద్దు అని ఆయన హెచ్చరించినట్లు వార్త కథనాలు పేర్కొన్నాయి.
సమయం తెలుగు రాసిన ఒక కథనాన్ని బట్టి, మే 2023లో పౌరసరఫరాలశాఖ అధికారులు, రేషన్ కార్డులు జారీ చెయ్యటానికి తమకు ప్రభుత్వం నుండి ఎటువంటి ఆదేశాలు రాలేదు అని చెప్పినట్లు తెలుస్తోంది.
ఇంటర్నెట్లో లభించిన సమాచారం ప్రకారం, తెలంగాణా ప్రభుత్వం చివరిగా 2021లో కొత్త రేషన్ కార్డులని జారీ చేసింది (ఇక్కడ మరియు ఇక్కడ).
చివరిగా,  తెలంగాణా ప్రభుత్వం కొత్త రేషన్ కార్డులు జారీ చేస్తుంది అని సోషల్ మీడియాలో జరుగుతున్న ప్రచారం అవాస్తవం.


text:
స్టేట్ డిసాస్టర్ రెస్పాన్స్ ఫండ్ (విపత్తు నిధి) లో రాష్ట్ర ప్రభుత్వ వాటా కూడా ఉంటుంది - FACTLY
Sai Krishna Muthyanolla
March 17, 2020
గుట్టు రట్టు…దొరికిపోయిన కేసీఆర్’ అని చెప్తూ, ఒక వీడియోని సోషల్ మీడియాలో చాలా మంది షేర్ చేస్తున్నారు. ఆ వీడియోలో ఒక వ్యక్తి మాట్లాడుతూ, కోవిడ్-19 వ్యాధిని అరికట్టడానికి తెలంగాణ ముఖ్యమంత్రి కేసీఆర్ ప్రకటించిన 500  కోట్ల రూపాయల ఫండ్ ని పూర్తిగా కేంద్ర ప్రభుత్వం డిసాస్టర్ ఫండ్ కింద ఇచ్చిందని, ఆ విషయం ప్రజలకు తెలియకూడదని రాష్ట్ర ప్రభుత్వం జీ.ఓ. మీద నెంబర్ కూడా ఇవ్వలేదని చెప్తాడు. అతని మాటల్లో ఎంతవరకు నిజముందో  చూద్దాం.
కోవిడ్-19 వ్యాధిని అరికట్టడానికి కేసీఆర్ ప్రకటించిన 500  కోట్ల రూపాయల ఫండ్ ని పూర్తిగా కేంద్ర ప్రభుత్వం డిసాస్టర్ ఫండ్ కింద ఇచ్చింది.
ఫాక్ట్ (నిజం): SDRF ఫండ్ కి కేంద్ర ప్రభుత్వం మరియు రాష్ట్ర ప్రభుత్వం రెండు  నిధులు ఇస్తాయి. తెలంగాణ కి కేటాయించిన SDRF ఫండ్ నుండి గరిష్టంగా 35 శాతం మాత్రమే (25 శాతం క్వారెన్టైన్, శాంపిల్ కలెక్షన్ మరియు స్క్రీనింగ్ కి, 10 శాతం ఎక్విప్మెంట్ కి) కోవిడ్-19 నివారణకు రాష్ట్ర ప్రభుత్వం ఉపయోగించాలని హోం శాఖ సర్కులర్ లో చూడవొచ్చు. అంతకు మించి రాష్ట్ర ప్రభుత్వం ఖర్చుపెడితే, వాటికి తమ సొంత వనరులు ఉపయోగించాలని హోం శాఖ తెలిపింది. అంతేకాదు, జీ.ఓ. మీద నెంబర్ ఉన్నట్టు చూడవొచ్చు. కావున పోస్ట్ లో చెప్పింది తప్పు.
వీడియోలో చెప్పిన జీ.ఓ. ని తెలంగాణ ప్రభుత్వ వెబ్సైటులో చూడవొచ్చు. ఆ జీ.ఓ. మీద నెంబర్ లేదని వీడియోలోని వ్యక్తి చెప్తాడు, కానీ ఆ జీ.ఓ. పై నెంబర్ ఉన్నట్టు తెలుస్తుంది. కోవిడ్-19 వ్యాధిని అరికట్టడానికి 500  కోట్ల రూపాయల ఫండ్ ని కేసీఆర్ ప్రకటించినట్టు కూడా ఆ జీ.ఓ. లో చూడవొచ్చు.
వీడియోలో చెప్పిన డిసాస్టర్ ఫండ్ గురించి మరింత సమాచారం కోసం వెతకగా, ‘స్టేట్ డిసాస్టర్ రెస్పాన్స్ ఫండ్’ (SDRF) అనేది నోటిఫైడ్ విపత్తులను ఎదుర్కోవడానికి రాష్ట్రాల దగ్గర ఉండే ప్రాథమిక ఫండ్ అని తెలుస్తుంది. అయితే, ఆ ఫండ్ ని పూర్తిగా కేంద్ర ప్రభుత్వం ఇవ్వదు. ప్రతి రాష్ట్రానికి కేటాయించిన ఫండ్ లో 75 శాతం కేంద్ర ప్రభుత్వం మరియు 25 శాతం రాష్ట్ర ప్రభుత్వం ఇస్తాయి. (స్పెషల్ కాటేగోరి రాష్ట్రాలకి ఇది 90:10 ఉంటుంది). కావున, SDRF ఫండ్ కి  కేవలం కేంద్ర ప్రభుత్వం డబ్బులు ఇవ్వదు.
2020-21 ఆర్ధిక సంవత్సరానికి తెలంగాణ SDRMF (స్టేట్ డిసాస్టర్ రెస్పాన్స్ మేనేజ్మెంట్ ఫండ్) (దీంట్లో 80 శాతం SDRF మరియు 20 శాతం SDMF (స్టేట్ డిసాస్టర్ మిటిగేషన్ ఫండ్) ఉండాలని 15వ ఆర్ధిక సంఘం సిఫారసు చేసింది) ఫండ్ కి సుమారు 600 కోట్లు కేటాయించాలని 15వ ఆర్ధిక సంఘం సిఫారసు చేసింది. దాంట్లో కేంద్ర ప్రభుత్వం షేర్ 449 కోట్లు మరియు రాష్ట్ర ప్రభుత్వం షేర్ 150 కోట్లు. 15వ ఆర్ధిక సంఘం ఇచ్చిన సిఫరసుని కేంద్ర ప్రభుత్వం అంగీకరిస్తూ, వేటికి ఆ ఫండ్ ఉపయోగించాలో నిర్ణయించడానికి తాజాగా ఒక నిపుణుల కమిటీని ఏర్పాటు చేసినట్టు ఇక్కడ చూడవొచ్చు. గత సంవత్సరంలో కేటాయించిన ఫండ్ వివరాలు ఇక్కడ చూడవొచ్చు.
తెలంగాణ కి కేటాయించిన SDRMF ఫండ్ లో SDRF ఫండ్ కోసం ఉన్నది సుమారు 480 కోట్లు (SDRMF లో 80 శాతం). ఆ ఫండ్ నుండి గరిష్టంగా 35 శాతం మాత్రమే (25 శాతం క్వారెన్టైన్, శాంపిల్ కలెక్షన్ మరియు స్క్రీనింగ్ కి, 10 శాతం ఎక్విప్మెంట్ కి) కోవిడ్-19 నివారణకు ఉపయోగించాలని హోం శాఖ సర్కులర్ లో చూడవొచ్చు. అంతకు మించి రాష్ట్ర ప్రభుత్వం ఖర్చుపెడితే, వాటికి తమ సొంత వనరులు ఉపయోగించాలని హోం శాఖ తెలిపింది. అంటే, కేసీఆర్ ప్రకటించిన 500 కోట్ల ఫండ్ మొత్తం కేంద్ర ప్రభుత్వం ఇవ్వట్లేదు. అంతే కాదు, SDRF నుంచి హోమ్ శాఖ సర్కులర్ ప్రకారం కేవలం 170 కోట్ల వరకు మాత్రమే కోవిడ్-19 నివారణకు ఉపయోగించొచ్చు. దీని కంటే ఎంత ఎక్కువ ఖర్చు అయినా కూడా అదంతా రాష్ట్ర ప్రభుత్వమే భరించాలి.
హోం శాఖ ఇచ్చిన సర్కులర్ పై ప్రధాన మంత్రి కి కేరళ ముఖ్యమంత్రి రాసిన లేఖను ఇక్కడ చూడవొచ్చు. మొదట జారీ చేసిన సర్కులర్ లో ఉన్న రెండు క్లాజులు (కోవిడ్-19 వల్ల చనిపోయిన వ్యక్తుల కుటుంబాలకి పరిహారం మరియు  కోవిడ్-19 వచ్చిన వారి వైద్యానికి SDRF ఫండ్ ఉపయోగించోచ్చని) తిరిగి తాజా సర్కులర్ లో జోడించాలని కేరళ ముఖ్యమంత్రి  కోరారు.
చివరగా, కోవిడ్-19 ని అరికట్టడానికి కేసీఆర్ ప్రకటించిన 500  కోట్ల రూపాయల ఫండ్ ని పూర్తిగా కేంద్ర ప్రభుత్వం ఇవ్వదు. స్టేట్ డిసాస్టర్ రెస్పాన్స్ ఫండ్ (విపత్తు నిధి) లో రాష్ట్ర ప్రభుత్వ వాటా కూడా ఉంటుంది.
‘మీకు తెలుసా’  సిరీస్ లో మా వీడియోస్ మీరు చూసారా?


text:
ఎన్నికల అధికారి రజత్ కుమార్ 15 ఎకరాల భూమి కొన్నది 2013లో - FACTLY
Sai Krishna Muthyanolla
October 31, 2019
గత అసెంబ్లీ ఎన్నికల్లో సహకరించినందుకు తెలంగాణ రాష్ట్ర ఎన్నికల ప్రధాన అధికారి (సీఈవో) రజత్‌కుమార్ కి 15 ఎకరాల 25 గుంటల భూమిని బహుమతి గా ఇచ్చారని చెప్తూ ఒక భూమి రికార్డు ఫోటోని సోషల్ మీడియా లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
గత అసెంబ్లీ ఎన్నికల్లో సహకరించినందుకు తెలంగాణ రాష్ట్ర ఎన్నికల ప్రధాన అధికారి (సీఈవో) రజత్‌కుమార్ కి 15 ఎకరాల 25 గుంటల భూమిని బహుమతి గా ఇచ్చారు.
ఫాక్ట్ (నిజం): 2013-14 సమయంలో రజత్ కుమార్ కొన్న భూమి యొక్క రికార్డు ఫోటోని పెట్టి తాజాగా ఎన్నికల్లో తాను ఒక పార్టీకి సహకరించినందుకు ఆ భూమిని బహుమతిగా పొందినట్టు తప్పుగా షేర్ చేస్తున్నారు. ఈ విషయం పై సోషల్ మీడియా లో వైరల్ అవుతున్న తప్పుడు మెసేజుల పై సైబర్ క్రైమ్ వారికి రజత్ కుమార్ ఫిర్యాదు కూడా చేసారు. కావున పోస్ట్ లో చెప్పింది తప్పు.
ఫోటోలో ఇచ్చిన వివరాలతో తెలంగాణ ల్యాండ్ రికార్డుల వెబ్ సైట్ లో వెతకగా, నిజంగానే రజత్ కుమార్ పేరు మీద పోస్ట్ లో ఇచ్చిన భూమి ఉన్నట్టుగా తెలుస్తుంది.
అయితే ఈ భూమిని తను 2013-14 మధ్య కొన్నానని, సోషల్ మీడియా లో వైరల్ అవుతున్న ఫేక్ మెసేజ్ పై తగిన చర్యలు తీసుకోమని సైబర్ క్రైమ్ వారికి రజత్ కుమార్ రాసిన ఉత్తరాన్ని కింద చూడవొచ్చు.
ఐఏఎస్ ఆఫీసర్ల ఆస్తుల వివరాలను భారత ప్రభుత్వ ఈ వెబ్ సైట్ లో చూడవొచ్చు. ప్రతి ఏడాది, IAS  ఆఫీసర్లు తమ ఆస్తుల వివరాలను కేంద్ర ప్రభుత్వానికి సమర్పించాల్సి ఉంటుంది. కావున, 2013 మరియు 2014 లలో రజత్ కుమార్ యొక్క ఆస్తి వివరాలు చూస్తే 2013 మరియు 2014 మధ్య లోనే తను మహబూబ్ నగర్ లో 15 ఎకరాల 15 గుంటల భూమిని కొన్నట్టు తెలుస్తుంది. తన పేరు మీద ఇంకో పది గుంటల భూమిని 2016 సంవత్సరంలో కొన్నట్టు చూడవొచ్చు.
చివరగా, ‘ఎన్నికల్లో సహకరించినందుకు ఎన్నికల ప్రధాన అధికారి రజత్ కుమార్ కి 15 ఎకరాల 25 గుంటల భూమి బహుమతి’ అని వస్తున్న వార్తల్లో నిజం లేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 31, 2019


text:
పోలియో తరహాలో ప్రజల ఇంటి వద్దకు వచ్చి వాక్సినేషన్ అందిస్తామని తెలంగాణ ప్రభుత్వం ప్రకటించలేదు - FACTLY
Sai Krishna Muthyanolla
April 29, 2021
పల్స్ పోలియో తరహాలో ప్రజల ఇంటివద్దకే వెళ్లి కరోనా వ్యాక్సిన్ అందించాలని తెలంగాణ ముఖ్యమంత్రి కేసీఆర్ నిర్ణయం తీసుకున్నట్టు సోషల్ మీడియాలో ఒక పోస్ట్ షేర్ అవుతోంది. కరోనా కట్టడి కొరకు తెలంగాణ ప్రభుత్వం తీసుకున్న గొప్ప నిర్ణయం ఇదని ఈ పోస్టులో తెలిపారు. ఆ పోస్టులో ఎంతవరకు నిజముందో చూద్దాం.
క్లెయిమ్: పల్స్ పోలియో తరహాలో ప్రజల ఇంటివద్దకే వెళ్లి కరోనా వాక్సిన్ అందించాలని తెలంగాణ ముఖ్యమంత్రి కేసీఆర్ నిర్ణయించారు.
ఫాక్ట్ (నిజం): పోస్టులో తెలిపిన ఈ సమాచారాన్ని మొట్టమొదటగా ‘దిశా’ న్యూస్ సంస్థ  రిపోర్ట్ చేస్తూ ఆర్టికల్ పబ్లిష్ చేసింది. తెలంగాణ ప్రజలకి కరోనా వాక్సిన్ ఉచితంగా అందిస్తున్నట్టు కేసీఆర్ ప్రభుత్వం ఇటివల ప్రకటించింది. కానీ, వైద్య సిబ్బంది ప్రజల ఇంటివద్దకు వెళ్లి వాక్సినేషన్ అందిస్తారని తెలంగాణ ప్రభుత్వం ఎక్కడ ప్రకటించలేదు. దీనికి సంబంధించి ‘Telangana CMO’ ఆఫీస్ కూడా ఎటువంటి ట్వీట్ పెట్టలేదు. కావున, పోస్టులో చేస్తున్న క్లెయిమ్ తప్పుదోవ పట్టించేదిగా ఉంది.
పోస్టులో చేసిన క్లెయిమ్ కి సంబంధించిన వివరాల కోసం గూగుల్ లో వెతికితే, ఈ విషయాన్నీ మొదటగా రిపోర్ట్ చేస్తూ ‘దిశా’ న్యూస్ సంస్థ ఆర్టికల్ పబ్లిష్ చేసినట్టు తెలిసింది. కరోనా వాక్సిన్ కోసం ప్రజలు రానవసరం లేకుండా వైద్య సిబ్బందే వారి దగ్గరికి వెళ్లి వాక్సిన్ అందించే దిశగా కేసీఆర్ ప్రభుత్వం యోచిస్తున్నట్టు ఈ ఆర్టికల్ రిపోర్ట్ చేసింది. ‘పల్స్ పోలియో’ కార్యక్రమం అమలు తరహాలోనే కరోనా వ్యాక్సినేషన్ కూడా అమలు చేయాలనీ కేసీఆర్ నిర్ణయించుకున్నట్టు ఈ ఆర్టికల్ లో తెలిపారు. మే 1వ తేదీ నుంచి 18-44 మధ్య వయసు వారు కూడా వ్యాక్సినేషన్ పొందవచ్చని కేంద్ర ప్రభుత్వం ప్రకటించిన నేపథ్యంలో, టీకా కేంద్రాల దగ్గర రద్దీ ఏర్పడకూడదనే ఆలోచనతో తెలంగాణ ప్రభుత్వం ఈ నిర్ణయం తీసుకున్నట్టు తెలిపారు. ‘దిశా’ దిన పత్రిక మొదటి పేజిలో పబ్లిష్ అయిన ఈ న్యూస్ ఆర్టికల్ ని ఇక్కడ చూడవచ్చు.
‘దిశా’ న్యూస్ సంస్థ రిపోర్ట్ చేసిన ఈ సమాచారాన్ని దృవికరించడం కోసం తెలంగాణ ప్రభుత్వం అధికారిక వెబ్సైటులో వెతకగా, తెలంగాణ ప్రభుత్వం ఈ విషయాన్నీ ప్రకటిస్తూ ఎటువంటి ప్రెస్ రిలీజ్ జారి చేయలేదని తెలిసింది. తెలంగాణ ప్రజలకి కరోనా వాక్సిన్ ఉచితంగా అందించనున్నట్టు కెసిఆర్ ప్రభుత్వం ఇటీవల ప్రకటించింది. కానీ, వైద్య సిబ్బంది ప్రజల ఇంటివద్దకు వెళ్లి  వాక్సిన్ అందిస్తారని తెలంగాణ ప్రభుత్వం ఎటువంటి ప్రెస్ రిలీజ్ జారీ  చేయలేదు. దీనికి సంబంధించి ‘Telangana CMO’ ఆఫీస్ కూడా ఎటువంటి ట్వీట్ చేయలేదు. ఈ వివరాల ఆధారంగా ‘దిశా’ న్యూస్ సంస్థ పబ్లిష్ చేసిన ఆర్టికల్ నిరాధారమైందని చెప్పవచ్చు.
చివరగా, తెలంగాణ ప్రజల ఇంటివద్దకు వెళ్లి వాక్సినేషన్ అందిస్తామని కేసీఆర్ ప్రభుత్వం  ఎటువంటి నిర్ణయం ఇంకా తీసుకోలేదు.


text:
CVoter వారి ‘స్టేట్ ఆఫ్ ది నేషన్ మే 2020’ సర్వేలో తెలంగాణ సీఎం కేసీఆర్ అత్యంత పాపులర్ సీఎం గా స్థానం పొందలేదు - FACTLY
Sai Krishna Muthyanolla
June 5, 2020
తెలంగాణ సీఎం కేసీఆర్, అత్యంత ప్రజాదరణ పొందిన సీఎంగా స్థానం సంపాదించినట్లు  క్లెయిమ్ చేస్తూ  ఒక ఇన్ఫోగ్రాఫిక్ ని సోషల్ మీడియా లో షేర్ చేస్తున్నారు. ఆ క్లెయిమ్ లో ఎంతవరకు నిజం ఉందో విశ్లేషిద్దాం.
సర్వేలో అత్యంత పాపులర్ సీఎంగా మొదటి స్థానం పొందిన  తెలంగాణ సీఎం కేసీఆర్.
ఫాక్ట్ (నిజం): పోస్ట్ లోని ఇన్ఫోగ్రాఫిక్ ని ఎడిట్ చేసారు. ఆ ఇన్ఫోగ్రాఫిక్ లో ఉన్న ర్యాంకింగ్స్ దేశం లోని ప్రతీ రాష్ట్రం నుండి 3000 మంది  చెప్పిన దాని ఆధారంగా వివిధ రాష్ట్రాల సీఎంల పని తీరు ఫై CVoters నిర్వహించిన ‘స్టేట్ ఆఫ్ ది నేషన్ 2020: మే’ సర్వే కి సంబంధించింది. ఆ సర్వే లో తెలంగాణ సీఎం కేసీఆర్ అత్యంత పాపులర్ సీఎంగా స్థానం పొందలేదు. కావున, ఆ క్లెయిమ్ తప్పు.
పోస్టు లోని ఇన్ఫోగ్రాఫిక్ ని గూగుల్ రివర్స్ ఇమేజ్ టెక్నిక్ ద్వారా వెతికితే ఒక శివ సేన నాయకురాలు పెట్టిన ట్వీట్ లో అదే ఇన్ఫోగ్రాఫిక్ కనిపించింది. కానీ, ఆ ఇన్ఫోగ్రాఫిక్ లో ఒడిశా సీఎం అత్యంత పాపులర్ సీఎం గా ఉన్నారు. అంతేకాక, సీఎం కేసీఆర్ అసలు ఆ ఇన్ఫోగ్రాఫిక్ లోనే లేరని చూడవచ్చు. CVoter సర్వే ప్రకారం ఆ ర్యాంకింగ్స్ ఉన్నాయని ఆమె తన ట్వీట్ లో పేర్కొన్నారు. అంతేకాక, ఆ ఇన్ఫోగ్రాఫిక్ కింద అది తయారు చేసింది ‘టైమ్స్ ఆఫ్ ఇండియా’ అని ఉంది. దాని ప్రకారం, కొన్ని పదాలను ఉపయోగించి వెతికితే, ‘టైమ్స్ ఆఫ్ ఇండియా’ వారి కథనం కనిపించింది. ఆ కథనం లో, ప్రజలలో తక్కువ పాపులర్ అయిన సీఎంలలో  కేసీఆర్ ఉండడం చూడవచ్చు. ‘టైమ్స్ ఆఫ్ ఇండియా’ కథనం ప్రకారం, దేశంలో ఉన్న ప్రతీ రాష్ట్రం మరియు కేంద్ర పాలిత ప్రాంతం  నుండి 3,000 మందికి పైగా చెప్పిన దాని ఆధారంగా  ‘స్టేట్ ఆఫ్ ది నేషన్ 2020: మే’ సర్వే నిర్వహించారని తెలిసింది.
ఆ ర్యాంకింగ్స్ యొక్క పూర్తి లిస్ట్ ను ‘IANS’ వెబ్‌సైట్ లో చూడవచ్చు. ఆ లిస్ట్ లోని ర్యాంకింగ్స్ లో తెలంగాణ (సిఎం కేసీఆర్) 16వ స్థానంలో ఉండడం చూడవచ్చు
వివిధ రాష్ట్రాల్లో ముఖ్య మంత్రులు ఎలా పని చేస్తున్నారని  వివిధ సంస్థలు తరచూ నిర్వహిస్తున్న అనేక సర్వేలలో పైన పేర్కొన్న సర్వే ఒకటి. అంతకముందు జరిపిన ఇతర సర్వేల యొక్క కొన్ని రిజల్ట్స్ ని ఇక్కడ, ఇక్కడ మరియు ఇక్కడ చూడవచ్చు. అందులోని కొన్ని సర్వేలలో తెలంగాణ సీఎం కేసీఆర్ అత్యంత పాపులర్ సీఎం అని గుర్తింపబడ్డారు.
చివరగా, ఒక ఎడిట్ చేసిన ఇన్ఫోగ్రాఫిక్ ని పెట్టి CVoters వారి ‘స్టేట్ ఆఫ్ ది నేషన్ 2020: మే’ సర్వే ప్రకారం తెలంగాణ సీఎం, కేసీఆర్ అత్యంత పాపులర్ సీఎంగా గుర్తింపబడ్డారని  ప్రచారం చేస్తున్నారు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని తెలంగాణ సీఎం రేవంత్ రెడ్డి ఎటువంటి ఆదేశాలు జారీ చేయలేదు - FACTLY
Sai Krishna Muthyanolla
December 18, 2023
ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని తెలంగాణ ముఖ్యమంత్రి రేవంత్ రెడ్డి ఆదేశాలు జారీ చేశారని ఒక పోస్టు సోషల్ మీడియాలో బాగా ప్రచారంలో ఉంది. ఉద్యోగులు అలా చేయకపోతే ప్రమోషన్లు, ఇంక్రిమెంట్లు, ప్రభుత్వం ద్వారా వచ్చే సదుపాయాలు వదులుకోవాల్సి వస్తుందని ఈ పోస్టులో పేర్కొన్నారు. దీంట్లో ఎంత నిజముందో ఇప్పుడు చూద్దాం.
క్లెయిమ్: ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని, లేకపోతే ప్రమోషన్లు, ఇంక్రిమెంట్లు ఉండవని తెలంగాణ ముఖ్యమంత్రి రేవంత్ రెడ్డి ఆదేశాలు జారీ చేశారు.
ఫాక్ట్: ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని తెలంగాణ సీఎం రేవంత్ రెడ్డి ఎటువంటి ఆదేశాలు జారీ చేయలేదు. 2022లో కూడా ఇదే ఫేక్ పోస్టు యూపీ సీఎం యోగి అదిత్యనాథ్ పేరు మీద కూడా వైరల్ అయ్యింది. కావున పోస్టులో చేయబడ్డ క్లెయిమ్ తప్పు.
పోస్టులో చెప్పిన విషయం గురించి ముందుగా ఇంటర్నెట్‌లో వెతకగా, తెలంగాణ ముఖ్యమంత్రి రేవంత్ రెడ్డి అటువంటి ఆదేశాలు జారీ చేశారని ఎక్కడా కూడా సమాచారం లభించలేదు. ఒకవేళ నిజంగానే అలాంటి ఆదేశాలు ఇచ్చి ఉంటే, అన్ని వార్తా సంస్థలు దాని గురించి రిపోర్ట్ చేసేవి.
ఇక ఇదే విషయం గురించి ప్రభుత్వ వెబ్‌సైట్లలో వెతకగా, ప్రభుత్వం దీనికి సంబంధించిన ఎటువంటి జీవోని గానీ అధికారిక ప్రకటన గానీ చేసినట్లు ఆధారాలు లేవు. ఇటీవల జరిగిన తెలంగాణ అసెంబ్లీ సమావేశాల్లో కూడా దీనికి సంబంధించిన బిల్లుని ప్రవేశపెట్టినట్లు కూడా ఆధారాలు లేవు.
అంతే కాదు, ఇటీవల విద్యా శాఖ మీద జరిగిన సమీక్షా సమావేశంలో కూడా దీని గురుంచి చర్చించినట్టు ఎక్కడా అధికారిక సమాచారం లేదు.
ఇక వైరల్ పోస్టులోని వాక్యాలను గమనించగా, అచ్చం ఇలాంటి పోస్టు 2021 నుంచి ఉత్తర ప్రదేశ్ ముఖ్యమంత్రి యోగి ఆదిత్యనాథ్ పేరు మీద వైరల్ అయ్యిందని గుర్తించాం. అది తప్పుడు సమాచారమని నిరూపిస్తూ ఏప్రిల్ 2022లో FACTLY ఒక ఫాక్ట్-చెక్ కథనాన్ని ప్రచురించింది. ఇదే ఫేక్ పోస్టు ఇప్పుడు తెలంగాణ ముఖ్యమంత్రి పేరు మీద మళ్ళీ ప్రచారమవుతోంది.
చివరిగా, ప్రభుత్వ ఉద్యోగుల పిల్లలను ప్రభుత్వ విద్యాలయాల్లోనే చదివించాలని తెలంగాణ సీఎం రేవంత్ రెడ్డి ఎటువంటి ఆదేశాలు జారీ చేయలేదు.

created: December 18, 2023


text:
తెలంగాణ కాంగ్రెస్ ప్రభుత్వం ఉచిత బస్ ప్రయాణం కోసం ఆధార్‌ను తప్పనిసరి చేయలేదు - FACTLY
Sai Krishna Muthyanolla
December 21, 2023
గతంలో ఆధార్ కార్డ్‌ని స్కీములకు లింక్ చేయకూడదంటూ కోర్టుకెక్కిన కాంగ్రెస్ ఇప్పుడు ఫ్రీ బస్ సర్వీసు పొందాలంటే ఆధార్ కావలంటుందన్న వాదన ఒకటి సోషల్ మీడియాలో షేర్ అవుతోంది. తెలంగాణ ప్రభుత్వం మహిళలకు ఉచిత ప్రయాణం అందిస్తున్న నేపథ్యంలో ఈ వాదన షేర్ అవుతుంది. ఐతే ఈ కథనం ద్వారా ఆ వాదనకు సంబంధించి నిజమేంటో చూద్దాం.
క్లెయిమ్: గతంలో ఆధార్ కార్డ్‌ని స్కీములకు లింక్ చేయకుదంటూ కోర్టుకెక్కిన కాంగ్రెస్ ఇప్పుడు ఫ్రీ బస్ ప్రయాణం కోసం ఆధార్ కావలంటుంది.
ఫాక్ట్(నిజం): తెలంగాణ కాంగ్రెస్ ప్రభుత్వం ఉచిత బస్ ప్రయాణానికి ఆధార్ తప్పనిసరి చేయలేదు. ఉచిత బస్ ప్రయాణం చేయడానికి ఏదైనా గుర్తింపు కార్డు చూపించాల్సిన నిబంధనను ప్రభుత్వం ఈ పథకానికి ఆధార్‌తో లింక్ చేసిందని తప్పుగా అర్ధం చేసుకొన్నారు. కావున పోస్టు ద్వారా చెప్పేది తప్పు.
ఇటీవల తెలంగాణ కాంగ్రెస్ ప్రభుత్వం పల్లె వెలుగు మరియు ఎక్స్‌ప్రెస్ బస్సులలో మహిళలకు ఉచిత ప్రయాణ సర్వీసును ప్రారంభించింది. ఈ నేపథ్యంలోనే కాంగ్రెస్ పార్టీ ఈ ఉచిత సర్వీసుకు ఆధార్‌ను లింక్/కచ్చితం చేస్తుందంటూ వార్తలను షేర్ చేస్తున్నారు.
ఐతే తెలంగాణలో అందించే ఉచిత బస్ ప్రయాణానికి ఆధార్ తప్పనిసరి కాదు. ప్రభుత్వం ఈ పథకానికి ఆధార్‌తో లింక్ చేస్తామని కూడా చెప్పలేదు. ఈ పథకం కేవలం తెలంగాణ స్థానికులకే అందిస్తుండడంతో వారిని గుర్తించడానికి, ఉచిత ప్రయాణం పొందాలనుకున్న వారు ఏదైనా గుర్తింపు కార్డు చూపించాల్సి ఉంటుందని తెలిపింది. ఇదే విషయాన్నీ టీఎస్ఆర్టీసీ ఎండీ వీసీ సజ్జనర్ కూడా ట్వీట్ చేసారు.
‘మహాలక్ష్మి-మహిళలకు ఉచిత బస్సు ప్రయాణ సౌకర్యం’ అమల్లో భాగంగా శుక్రవారం నుంచి మహిళలకు జీరో టికెట్లను జారీ చేస్తున్నట్లు @TSRTCHQ ఎండీ వీసీ సజ్జనర్, ఐపీఎస్ గారు(@SajjanarVC) తెలిపారు. ప్రతి ప్రయాణికురాలు విధిగా జీరో టికెట్ ను తీసుకుని సంస్థకు సహకరించాలని ఆయన కోరారు. మహిళలకు జీరో… pic.twitter.com/XgPKGPqtpf
మధ్యాహ్న భోజన పథకానికి, వోటర్ ఐడీకు ఆధార్‌తో లింక్ చేయాలన్న ప్రభుత్వ నిర్ణయాన్ని గతంలో కాంగ్రెస్ పార్టీ వ్యతిరేకించి, కోర్టుకు కూడా వెళ్ళిన విషయం నిజమే అయినప్పటికీ, ప్రస్తుతం కాంగ్రెస్ అమలు చేస్తున్న ఉచిత బస్ ప్రయాణం ఆధార్‌తో లింక్ చేసే ప్రయత్నమేది కాంగ్రెస్ పార్టీ చేయట్లేదు. ఉచిత బస్ ప్రయాణం చేయడానికి ఏదైనా గుర్తింపు కార్డు చూపించాల్సిన నిబంధనను తప్పుగా అర్ధం చేసుకొని ప్రభుత్వం ఈ పథకానికి ఆధార్‌తో లింక్ చేసిందని సోషల్ మీడియాలో షేర్ చేస్తున్నారు.
చివరగా, తెలంగాణ కాంగ్రెస్ ప్రభుత్వం ఉచిత బస్ ప్రయాణం కోసం ఆధార్‌ను తప్పనిసరి చేయలేదు.

created: December 21, 2023


text:
తెలంగాణా ప్రభుత్వం దసరా సెలవులను ఈ నెల 31 వరకు పెంచలేదు - FACTLY
Sai Krishna Muthyanolla
October 17, 2019
‘దసరా సెలవులను దీపావళి వరకు పొడిగించిన కేసీఆర్ ‘ అంటూ టీవీ9 వార్తా ప్రసారం యొక్క ఫోటో ని ఫేస్బుక్ లో చాలా మంది షేర్ చేస్తున్నారు. దాంట్లో ఎంత వాస్తవం ఉందో కనుక్కుందాం.
తెలంగాణా ప్రభుత్వం దసరా సెలవులను ఈ నెల 31 వరకు పెంచింది.
ఫాక్ట్ (నిజం): తెలంగాణా ప్రభుత్వం దసరా సెలవులను అక్టోబర్ 19 వరకు పెంచింది. ప్రభుత్వం సెలవులను ఈ నెల 31 వరకు పెంచినట్లుగా ఉన్న టీవీ9 వారి బ్రేకింగ్ న్యూస్ ప్లేట్ మార్ఫింగ్ చేసినది. కావున, పోస్టులోని ఆరోపణ తప్పు.
తెలంగాణా ప్రభుత్వం దసరా సెలవులను అక్టోబర్ 19 వరకు పెంచుతున్నట్లుగా ఈ నెల 12న ప్రకటించింది. ప్రభుత్వం దసరా సెలవులను అక్టోబర్ 31 వరకు పెంచినట్లుగా సమాచారమేమీ లభించలేదు. పోస్టులో పెట్టిన టీవీ9 బ్రేకింగ్ న్యూస్ ప్లేట్ ని చూసినప్పుడు, అందులో ‘ఫాంట్’ తేడాలు కనిపిస్తున్నాయి. దాంతో, ప్రభుత్వం దసరా సెలవులను అక్టోబర్ 19 వరకు పెంచినప్పుడు, టీవీ9 వారు ప్రసారం చేసిన కథనం కోసం యూట్యూబ్ లో వెతికినప్పుడు ఆ న్యూస్ వీడియో లభించింది. దానిని చూసినప్పుడు, ఆ సందర్భంలో వచ్చిన బ్రేకింగ్ న్యూస్ ప్లేట్ ని మార్ఫింగ్ చేసినట్లుగా తెలుస్తోంది.
టీవీ9 వార్తా సంస్థ వారు కూడా తమ న్యూస్ ఛానెల్ యొక్క బ్రేకింగ్ ప్లేట్ ని మార్ఫింగ్ చేసి  సోషల్ మీడియాలో కొందరు సెలవులు ఈ నెల 31వరకు పెంచినట్టు తప్పుడు ప్రచారం  చేస్తున్నారని తమ వెబ్సైటు లో పేర్కొంది. మార్ఫింగ్ చేసిన వారిపై చర్యలు తీసుకోమని పోలీస్ స్టేషన్ లో ఫిర్యాదు కూడా చేసినట్టు అందులో ఉంది.
చివరగా, తెలంగాణా ప్రభుత్వం దసరా సెలవులను ఈ నెల 31 వరకు పెంచలేదు. అలా ఉన్న టీవీ9 వారి బ్రేకింగ్ న్యూస్ ప్లేట్ మార్ఫింగ్ చేయబడింది.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: October 17, 2019


text:
తెలంగాణ ప్రభుత్వం ఈ ఏడాది సుమారు కోటి 18 లక్షల బతుకమ్మ చీరలు పంపిణీ చేయనున్నది, 18 లక్షల చీరలు కాదు - FACTLY
Sai Krishna Muthyanolla
September 26, 2022
ఈ ఏడాది తెలంగాణ రాష్ట్రంలో పంపిణీ చేస్తున్న 18 లక్షల బతుకమ్మ చీరలకు రూ. 340 కోట్లు ఖర్చు అయ్యిందని తెలంగాణ మంత్రి తలసాని శ్రీనివాస్ యాదవ్ చెప్పారంటూ ఒక పోస్టు సోషల్ మీడియాలో బాగా ప్రచారంలో ఉంది. దీన్ని బట్టి ఒక్కొక్క చీర సుమారు రూ.1,880 విలువైనదా అని ప్రశ్నిస్తూ మరొక  పోస్టుని కూడా షేర్  చేస్తున్నారు. ఇందులో ఎంత నిజం ఉందో ఇప్పుడు చూద్దాం.
క్లెయిమ్: తెలంగాణ రాష్ట్రంలో ఈ ఏడాది పంపిణీ చేస్తున్న 18 లక్షల బతుకమ్మ చీరలకు రూ. 340 కోట్లు ఖర్చు అయిందని తలసాని శ్రీనివాస్ యాదవ్ తెలిపారు. దీనిని బట్టి ఒక్కో చీర ధర సుమారు 1880 రూపాయలుగా ఉంది.
ఫాక్ట్: ఈ కార్యక్రమంలో మంత్రి తలసాని శ్రీనివాస్ యాదవ్ మొదటి రోజు రాష్ట్రంలో 8 లక్షల చీరలు పంపిణీ చేస్తున్నారు అని చెప్పారు. మరియు వార్తా కథనాల ప్రకారం ఈ ఏడాది తెలంగాణ మొత్తం కోటి నుంచి కోటి 18 లక్షల చీరలు పంపిణీ చేస్తారు. GHMC పరిధిలో 15.85 లక్షల చీరలు పంపిణీ ఉంటుంది. రాష్ట్రం మొత్తం పంపిణీ చేసే ఈ చీరలకు రూ. 340 కోట్లు ఖర్చు అవుతుంది. అంటే ఒక్కో చీరకు షుమారు  రూ. 290 నుంచి రూ. 340 ఖర్చు అవుతుంది. కావున, ఈ పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా “V6 News” పేరుతో ఈ పోస్టు ప్రచారం అవుతుండడంతో మేము ఆ ఛానెల్‌కు సంబంధించిన వెబ్‌సైటు మరియు యూట్యూబ్ ఛానెల్‌ను పరిశీలించగా వాటిలో కూడా ఇదే వార్త ఉంది అని తెలుసుకున్నాము. సెప్టెంబర్ 23న బన్సిలాల్ పేటలో జరిగిన బతుకమ్మ చీరల పంపిణీ కార్యక్రమంలో ఆయన మాట్లాడుతూ ఈ విషయం చెప్పినట్లు తెలిసింది.
ఇక ఈ కార్యక్రమానికి సంబంధించిన పూర్తి వీడియోని చూడగా, చీరలు పంపిణీ చేసే ముందు మంత్రి తలసాని శ్రీనివాస్ యాదవ్ ఈ విధంగా అన్నారు, “ఇప్పటికే మన నియోజికవర్గానికి వచ్చేసరికి దగ్గర దగ్గర , రాష్ట్రవ్యాప్తంగా 8 లక్షల తొంభైవేలు, మన ఒక్క నియోజిక వర్గానికే సుమారు 52 వేలు చీరల పంపిణీ కార్యక్రమం ఉంటుంది”. దీనిని బట్టి మొదటి రోజు ఎన్ని చీరల పంపిణీ ఉంటుందో అని ఆయన చెప్పినట్లు తెలుస్తుంది. కానీ, “V6 News” వారు 18 లక్షల చీరలు అనేది రాష్ట్రం మొత్తానికా లేక కేవలం హైదరాబాద్ వరకేనా అనేది స్పష్టంగా చెప్పలేదు. అందువలన కొందరు ఈ సంఖ్యను  రాష్ట్రం మొత్తానికి అనుకోని ఒక్కొక్క చీర సుమారు 1,880 రూపాయల ధర ఉంటుంది అని లెక్క కట్టారు. ఇంకా పూర్తిగా బతుకమ్మ చీరలు పంపిణీ జరగనప్పటికీ, వివిధ వార్తా కథనాల ప్రకారం, ఈ ఏడాది షుమారు కోటి నుంచి కోటి 18 లక్షల చీరల పంపిణీ ఉంటుంది అని తెలుస్తుంది. వీటిలో GHMC పరిధిలో 15.85 లక్షల చీరలు పంపిణీ ఉంటుందని ఈ కథనాలు ద్వారా తెలుస్తుంది. ఈ లెక్క ప్రకారం చూస్తే ఒక్కో చీరకు సుమారు  రూ. 290 నుంచి రూ. 340 ఖర్చు అవుతుంది.
2017 నుంచి ప్రభుత్వం ఎన్ని  బతుకమ్మ చీరలను పంపిణీ చేసిందో ఇక్కడ చూడవచ్చు.
చివరిగా, అస్పష్టమైన వార్తా కథనాన్ని ఆధారంగా చేసుకొని బతుకమ్మ చీర ఒక్కొక్కదానికి రూ. 1,880 ఖర్చు అయ్యింది అని తప్పుడు ప్రచారం చేస్తున్నారు.

created: September 26, 2022


text:
తెలంగాణ ప్రభుత్వం 1640 మంది ఔట్ సోర్సింగ్ ఉద్యోగులను తొలగించింది, 16 వేల మందిని కాదు - FACTLY
Sai Krishna Muthyanolla
July 7, 2021
తెలంగాణ ప్రభుత్వం ఒకే రోజు వైద్య ఆరోగ్య శాఖలో పనిచేస్తున్న 16 వేల మంది కాంట్రాక్టు ఉద్యోగులను తొలగించిందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: తెలంగాణ ప్రభుత్వం ఒకే రోజు వైద్య ఆరోగ్య శాఖలో పనిచేస్తున్న 16 వేల మంది కాంట్రాక్టు ఉద్యోగులను తొలగించింది.
ఫాక్ట్ (నిజం): తెలంగాణ ప్రభుత్వం 1640 మంది ఔట్ సోర్సింగ్ ఉద్యోగులను తొలగించింది, 16 వేల మందిని కాదు. తెలంగాణ ప్రభుత్వం గత సంవత్సరం ఔట్ సోర్సింగ్ బేసిస్ లో నియమించిన 1640 స్టాఫ్ నర్సుల కాంట్రాక్టు ముగియడంతో విధులకు రావద్దని ఉత్తర్వులు జారీ చేసింది. ఐతే ఈ వార్తని ప్రభుత్వం 16 వేల మంది ఔట్ సోర్సింగ్ ఉద్యోగులను తొలగించిందని తప్పుగా అర్ధం చేసుకున్నారు. ప్రముఖ వార్తా సంస్థ NTV కూడా ప్రభుత్వం 16 వేల మంది కాంట్రాక్టు ఉద్యోగులను తొలగించిందని కథనాలు ప్రచారం చేయడంతో ఈ వార్త వైరల్ అయ్యింది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
తెలంగాణ ప్రభుత్వం గత సంవత్సరం కరోనా సమయంలో తెలంగాణలోని పలు ప్రభుత్వ ఆసుపత్రులలో సేవల కోసం 1640 స్టాఫ్ నర్సులను ఔట్ సోర్సింగ్ బేసిస్ లో నియమించింది. 01 ఏప్రిల్ 2020 నుండి 31 మార్చ్ 2021 మధ్య ఒక సంవత్సర కాలం పనిచేసేలా వీరిని నియమించింది.
ఈ సంవత్సరం మార్చ్ లో వీరి గడువు ముగియడంతో, ప్రభుత్వం వీరిని జూన్ చివరి దాకా పొడిగించిందని ఒక నర్స్ హిందూ పత్రికతో మాట్లాడుతూ అంది. ఐతే 05 జూలై 2021న వీరిని తొలగిస్తూ ప్రభుత్వం ఆయా ఆసుపత్రి సూపరింటెండెంట్లకు ఉత్తర్వులు ఇవ్వడంతో, డ్యూటీలకు వచ్చిన నర్సులను సంబంధిత అధికారులు వెనక్కి పంపించారని మరొక వార్తా కథనం రాసింది.
ఐతే ప్రభుత్వం వీరిని తొలగించిన ఈ విషయాన్నీ ‘వైద్య ఆరోగ్య శాఖలో 16 వేల మంది ఔట్ సోర్సింగ్ ఉద్యోగులను ప్రభుత్వం తొలగించిందని’ ప్రముఖ వార్తా సంస్థ NTV తప్పుగా కథనాలు ప్రచారం చేయడంతో ఈ వార్త సోషల్ మీడియాలో వైరల్ అయ్యింది. పోస్టులోని వార్త కూడా NTV కథనాల నుండి సేకరించి ఉండొచ్చు. NTV ప్రసారం చేసిన ఈ కథనాలను ఇక్కడ మరియు ఇక్కడ చూడొచ్చు. NTV ఇదే వార్తని మొదట ట్విట్టర్ లో షేర్ చేసింది, ఆ తర్వాత ట్వీట్ ని డిలీట్ చేసింది. దీన్నిబట్టి, ప్రభుత్వం 1640 మంది ఔట్ సోర్సింగ్ ఉద్యోగులను తొలగించిన వార్తని, 16 వేల మందిని తొలగించినట్టు తప్పుగా భావించారని అర్ధమవుతుంది.
చివరగా, తెలంగాణ ప్రభుత్వం 1640 మంది ఔట్ సోర్సింగ్ ఉద్యోగులను తొలగించింది, 16 వేల మందిని కాదు.


text:
తెలంగాణ ప్రభుత్వం కేవలం ముస్లింలకే కాదు, అర్హులైన అందరికి ఉచితంగా కోచింగ్ అందిస్తుంది - FACTLY
Sai Krishna Muthyanolla
March 18, 2021
తెలంగాణ రాష్ట్రంలో కేవలం ముస్లింలకి మాత్రమే సివిల్ సర్వీసెస్ పరీక్షకి సంబంధించి ఉచిత శిక్షణ ఇస్తున్నారని అర్ధం వచ్చేలా ఉన్న ఒక పోస్టు సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా అందులో ఎంత నిజముందో చూద్దాం.
క్లెయిమ్: తెలంగాణ రాష్ట్రంలో కేవలం ముస్లింలకి మాత్రమే సివిల్ సర్వీసెస్ పరీక్షకి సంబంధించి ఉచిత శిక్షణ ఇస్తున్నారు.
ఫాక్ట్(నిజం): తెలంగాణ ప్రభుత్వం కేవలం ముస్లింలకి మాత్రమే కాకుండా వివిధ స్టడీ సర్కిల్స్ ద్వారా అర్హులైన అందరికీ సివిల్స్, గ్రూప్స్, బ్యాంక్ ఉద్యోగాలు, పోలీస్ ఉద్యోగాలు, రైల్వే ఉద్యోగాలు మరియు ఇతర ఉద్యోగాలకు సంబంధించిన అనేక పరీక్షలకి ఉచితంగా శిక్షణ ఇస్తుంది. అలాగే మైనారిటీల్లో కేవలం ముస్లింలకి మాత్రమే కాకుండా మైనారిటీల్లో అర్హులైన క్రిస్టియన్స్, సిక్కులు మరియు ఇతర మైనారిటీలకు కూడా ఉచితంగా శిక్షణ అందిస్తుంది.  కావున పోస్టు ద్వారా చెప్పేది తప్పుదోవ పట్టించే విధంగా ఉంది.
తెలంగాణ రాష్ట్ర ప్రభుత్వం ముస్లింలకి సివిల్ సర్వీసెస్ పరీక్షకి సంబంధించి ఉచిత శిక్షణ ఇస్తున్న మాట నిజమైనప్పటికీ, ఇది కేవలం ముస్లింలకి మాత్రమే పరిమితం కాదు. వివిధ స్టడీ సర్కిల్స్ ద్వారా హిందువులకు కూడా సివిల్ సర్వీసెస్ పరీక్షకి సంబంధించి ఉచిత శిక్షణ అందిస్తున్నారు. ఉదాహారణకి BC స్టడీ సర్కిల్ ద్వారా BCలకి మరియు SC స్టడీ సర్కిల్ ద్వారా SCలకి మరియు ST స్టడీ సర్కిల్ ద్వారా ద్వారా STలకి ప్రభుత్వం ఉచితంగా శిక్షణ అందిస్తుంది. 2020 సివిల్స్ పరీక్షకి SC స్టడీ సర్కిల్ ద్వారా SCలకి ఉచిత కోచింగ్ ఇవ్వడానికి విడుదల చేసిన నోటిఫికేషన్ ఇక్కడ చూడొచ్చు.
అలాగే మైనారిటీల్లో కేవలం ముస్లింలకి మాత్రమే కాకుండా మైనారిటీల్లో అర్హులైన క్రిస్టియన్స్, సిక్కులు మరియు ఇతర మైనారిటీలకు కూడా ఉచితంగా శిక్షణ అందిస్తున్నారు. ఐతే ఈ శిక్షణ అనేది కేవలం సివిల్ సర్వీసెస్ పరీక్షకి మాత్రమే పరిమితం కాకుండా గ్రూప్స్, బ్యాంక్ ఉద్యోగాలు, పోలీస్ ఉద్యోగాలు, రైల్వే ఉద్యోగాల వంటి అనేక ఇతర ఉద్యోగాలకు సంబంధించిన పరీక్షలకి అర్హులైన వారికి ఉచితంగ శిక్షణ ఇస్తుంటారు. పైగా ఇలా ప్రతీ సంవత్సరం శిక్షణ అందిస్తుంటారు. కాబట్టి కేవలం ముస్లింలకి మాత్రమే ఉచితంగా శిక్షణ ఇస్తున్నారన్న వాదన కరెక్ట్ కాదు.
చివరగా, తెలంగాణ ప్రభుత్వం కేవలం ముస్లింలకి మాత్రమే కాకుండా అర్హులైన అందరికి సివిల్స్ మరియు ఇతర పరీక్షలకి సంబంధించి ఉచితంగా కోచింగ్ అందిస్తుంది.


text:
తెలంగాణ ప్రభుత్వం అన్ని మతపరమైన నిర్మాణాలకు కలెక్టర్ అనుమతి అవసరాన్ని తొలగించింది; కేవలం చర్చీల నిర్మాణాల కొరకు కాదు - FACTLY
Sai Krishna Muthyanolla
October 19, 2022
కేవలం చర్చీల నిర్మాణము కొరకు కలెక్టర్ అనుమతి అవసరాన్ని తెలంగాణ ప్రభుత్వం తొలగించిందని చెప్తూ ఒక పోస్ట్‌ని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: తెలంగాణ ప్రభుత్వం కేవలం చర్చీల నిర్మాణము కొరకు కలెక్టర్ అనుమతి అవసరాన్ని తొలగించింది.
ఫాక్ట్: మతపరమైన నిర్మాణాలకు జిల్లా కలెక్టర్ అనుమతి తీసేసి, గ్రామ పంచాయతీ అనుమతికి సంబంధించిన షరతులను తెలంగాణ ప్రభుత్వం 2014లో తీసుకొని వచ్చింది. ఆ ఆర్డర్‌లో ఎక్కడా కూడా కేవలం చర్చీల నిర్మాణం గురించి లేదు. అన్నీ మతపరమైన నిర్మాణాలకు ఆ ఆర్డర్ వర్తిస్తుంది. కావున, పోస్ట్‌లో చెప్పింది తప్పుదోవ పట్టించే విధంగా ఉంది.
పోస్ట్‌లోని ఫోటోలో హైలైట్ చేసిన వ్యాఖ్యంలో రెండు ప్రభుత్వ ఆర్డర్లకి సంబంధించిన పేర్లు ఉన్నట్టు గమనించవచ్చు. ఆ ప్రభుత్వ ఆర్డర్లను ఇక్కడ (2014) మరియు ఇక్కడ (2015 మెమో) చూడవచ్చు. మతపరమైన నిర్మాణాలకు జిల్లా కలెక్టర్ అనుమతి అవసరం లేదని మరియు గ్రామ పంచాయతీ అనుమతి ఇచ్చేటప్పుడు వర్తించే షరతుల వివరాల గురించి ఆ ఆర్డర్లలో చదవచ్చు.
‘Andhra Pradesh Gram Panchayat Land Development (Lay out and Building) Rules, 2002’ రూల్స్‌కి 2012లో చేసిన సవరణని 2014లో మారుస్తూ, మతపరమైన నిర్మాణాలకు జిల్లా కలెక్టర్ అనుమతి తీసేసి, గ్రామ పంచాయతీ అనుమతికి సంబంధించిన షరతులను తెలంగాణ ప్రభుత్వం జోడించింది. ఆ ఆర్డర్లలలో ఎక్కడా కేవలం చర్చీల నిర్మాణం గురించి లేదు. అన్ని మతపరమైన నిర్మాణాలకు ఆ ఆర్డర్లు వర్తిస్తాయి.
చివరగా, తెలంగాణ ప్రభుత్వం అన్ని మతపరమైన నిర్మాణాలకు కలెక్టర్ అనుమతి అవసరాన్ని తొలగించింది; కేవలం చర్చీల నిర్మాణాల కొరకు కాదు.

created: October 19, 2022


text:
తెలంగాణ ప్రభుత్వం రామాయణ సర్క్యూట్ లో భాగంగా భద్రాచలం అభివృద్ధికి సంబంధించి కేంద్ర ప్రభుత్వానికి ప్రతిపాదన సమర్పించింది - FACTLY
Sai Krishna Muthyanolla
March 24, 2021
‘2016లో మోదీ ప్రభుత్వం భద్రాచలం దేవస్థానాన్ని రామాయణం సర్క్యూట్ లో చేర్చి ₹ 30 కోట్లు కేటాయిస్తే, తెలంగాణ ప్రభుత్వం DPR ఇవ్వకుండా ఆ ఫండ్స్ ని వదులుకుందని’ . అలాగే ‘తెలంగాణ ముఖ్యమంత్రి KCR 2016లో భద్రాద్రికి ₹100 కోట్లు కేటాయిస్తానని చెప్పి ఇంతవరకు భద్రాద్రికి పైసా కూడా ఇవ్వలేదని’ చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ‘2016లో మోదీ ప్రభుత్వం భద్రాచలం దేవస్థానాన్ని రామాయణం సర్క్యూట్ లో చేర్చి ₹ 30 కోట్లు కేటాయిస్తే, తెలంగాణ ప్రభుత్వం DPR ఇవ్వకుండా ఆ ఫండ్స్ ని వదులుకుంది’.
ఫాక్ట్ (నిజం): రామాయణ సర్క్యూట్ లో భాగంగా భద్రాచలం ఆలయ అభివృద్ధికి సంబంధించి తెలంగాణ ప్రభుత్వం తమ ప్రతిపాదనని  కేంద్ర ప్రభుత్వానికి సమర్పించింది. ఇదే విషయాన్నీ 2019లో కేంద్ర మంత్రి ప్రహ్లాద్ సింగ్ పటేల్ (మినిస్టర్ అఫ్ స్టేట్ ఫర్ టూరిజం) రాజ్యసభలో ఒక ప్రశ్నకి సంబంధించి ఇచ్చిన జవాబులో స్పష్టం చేసారు. ఐతే ఇప్పటి వరకు రామాయణ సర్క్యూట్ కింద ఉత్తరప్రదేశ్ లోని రెండు ప్రాజెక్టులకి మాత్రమే నిధులు విడుదలయ్యాయి, ఇప్పటివరకైతే భద్రాచలం ఆలయానికి ఎటువంటి నిధులు మంజూరు కాలేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
2016లో మోదీ ప్రభుత్వం భద్రాచలం దేవస్థానాన్ని రామాయణం సర్క్యూట్ లో చేర్చి ₹ 30 కోట్లు కేటాయిస్తే, తెలంగాణ ప్రభుత్వం DPR ఇవ్వకుండా ఆ ఫండ్స్ ని వదులుకుంది:
భారతదేశంలో పర్యాటక రంగాన్ని ప్రోత్సహించి మరియు అభివృద్ధి చేయాలనే ఉద్దేశంతో కేంద్ర పర్యాటక మంత్రిత్వ శాఖ 2014-15లో దేశంలో ‘థీమ్ బేస్డ్’ టూరిస్ట్ సర్క్యూట్ల అభివృద్ధికి సంబంధించి ‘స్వదేశ్ దర్శన్’ అనే పథకాన్ని  ప్రారంభించింది. ఈ స్కీం ద్వారా కోస్టల్ సర్క్యూట్, వైల్డ్ లైఫ్ సర్క్యూట్, హిమాలయ సర్క్యూట్, కృష్ణ సర్క్యూట్, బౌద్ధ సర్క్యూట్, రామాయణ సర్క్యూట్ మొదలైన 15 థీమ్ బేస్డ్ సర్క్యూట్లను గుర్తించి వాటిని అభివృద్ధి చేయడం ద్వారా పర్యాటక రంగాన్ని ప్రోత్సహించాలని నిర్ణయించారు. దీనికి అనుగుణంగా స్వదేశ్ దర్శన్ పథకం ద్వారా టూరిస్ట్ సర్క్యూట్ల అభివృద్ధి కోసం  2015-16 బడ్జెట్ లో ₹ 600 కోట్లు కేటాయించగా, అందులో సుమారు ₹ 310 కోట్లు ఖర్చు చేసారు.
స్వదేశ్ దర్శన్ పథకంలో భాగమైన రామాయణ సర్క్యూట్ కింద వివిధ రాష్ట్రాలలోని 15 ప్రాంతాలను గుర్తించి వాటిని పర్యాటక రంగంలో అభివృద్ధి చేయాలని నిర్ణయించారు. రామాయణ సర్క్యూట్ కింద గుర్తించిన 15 ప్రాంతాలలో తెలంగాణ రాష్ట్రంలోని భద్రాచలం కూడా ఒక్కటి. ఐతే, ఈ పథకంలో ప్రత్యేకించి రామాయణ సర్క్యూట్ కోసంగాని లేదా  రామాయణ సర్క్యూట్ లో భద్రాచలం ప్రాంతానికి గాని ప్రత్యేకించి ఇంత ఖర్చు చేయాలనీ ఎటువంటి కేటాయింపులు చేయలేదు. పైగా ఇలా ప్రత్యేకించి ఒక్కో ప్రాంతానికి ఒక నిర్దిష్ట మొత్తాన్ని ఖర్చు చేయాలనీ నిర్ణయించినట్టు తెలిపే ఎటువంటి సమాచరం మాకు లభించలేదు. సాధారణంగా ఈ పథకం కింద అభివృద్ధి చేయదలుచుకున్న ప్రాజెక్ట్ కి సంబంధించిన ప్రతిపాదనలకి అనుగుణంగా కేటాయింపులు జరుగుతాయి.
స్వదేశ్ దర్శన్ వెబ్సైటులో ఈ పథకానికి సంబంధించి ఉన్న మార్గదర్శకాల ప్రకారం ఈ పథకం కింద అభివృద్ధి చేయాలనుకున్న ప్రాజెక్ట్ కి సంబంధించి మొదట డిటైల్డ్ ప్రాజెక్ట్ రిపోర్ట్ (DPR)ని కేంద్ర పర్యాటక మంత్రిత్వ శాఖకి సమర్పించిన తరవాత కేంద్ర మంజూరు మరియు పర్యవేక్షణ కమిటీ ఆ DPRని సమీక్షించి నిధుల మంజూరికి ప్రతిపాదిస్తుంది.
ఐతే 2019లో తెలంగాణకి చెందిన పార్లమెంట్ సభ్యుడు డి. శ్రీనివాస్ రాజ్యసభలో తెలంగాణలో పర్యాటక రంగానికి సంబంధించిన ప్రాజెక్టులు మరియు కేంద్ర ప్రభుత్వం విడుదల చేసిన నిధుల గురించి అడిగిన ప్రశ్నకి కేంద్ర మంత్రి ప్రహ్లాద్ సింగ్ పటేల్ (మినిస్టర్ అఫ్ స్టేట్ ఫర్ టూరిజం) జవాబిస్తూ తెలంగాణ ప్రభుత్వం రామాయణ సర్క్యూట్ కింద భద్రాచలం అభివృద్ధికి సంబంధించిన ప్రతిపాదనని సమర్పించిందని తెలిపారు. దీన్నిబట్టి పోస్టులో చెప్తునట్టు భద్రాచలం అభివృద్ధికి సంబంధించి తెలంగాణ ప్రభుత్వం ప్రతిపాదనని సమర్పించలేదన్న వాదన నిజం కాదని అర్ధంచేసుకోవచ్చు.
పైగా ఇదే జవాబులో కేంద్ర ప్రభుత్వం తెలంగాణలో పర్యాటక అభివృద్ధి కోసం అప్పటి వరకు మంజూరు చేసిన, విడుదల చేసిన నిధులకి సంబంధించిన వివరాలు కూడా తెలిపారు. ఐతే, ఈ వివరాలలో భద్రాచలానికి నిధులు మంజూరు చేసినట్టు ఎటువంటి ప్రస్తావన లేదు. అలాగే ఇటీవల మార్చ్ 2021లో లో సభలో ఒక పార్లమెంట్ సభ్యుడు రామాయణ సర్క్యూట్ కింద మంజురైన నిధుల గురించి అడిగిన ప్రశ్నకు కేంద్ర మంత్రి ప్రహ్లాద్ సింగ్ పటేల్ (మినిస్టర్ అఫ్ స్టేట్ ఫర్ టూరిజం) ఇచ్చిన జవాబు ప్రకారం ఇప్పటి వరకు రామాయణ సర్క్యూట్ కింద కేవలం ఉత్తరప్రదేశ్ రాష్ట్రంలోని రెండు ప్రాజెక్టులకి మాత్రమే కేంద్ర ప్రభుత్వం నిధులు విడుదల చేసింది. స్వదేశ్ దర్శన్ వెబ్సైటులో ఉన్న సమాచారం కూడా ఇదే చెప్తుంది. వీటన్నిటిని బట్టి ఇంతవరకు కేంద్ర ప్రభుత్వం రామాయణ సర్క్యూట్ కింద భద్రాచలానికి ఎటువంటి నిధులు మంజూరు చేయలేదని స్పష్టంగా అర్ధమవుతుంది.
తెలంగాణ ముఖ్యమంత్రి KCR 2016లో భద్రాద్రికి ₹100 కోట్లు కేటాయిస్తానని చెప్పి ఇంతవరకు భద్రాద్రికి పైసా కూడా ఇవ్వలేదు:
2016లో తెలంగాణ ముఖ్యమంత్రి భద్రాచలం సందర్శించిన సమయంలో మీడియాతో మాట్లాడుతూ భద్రాచలం ఆలయ అభివృద్ధి కోసం బడ్జెట్లో ₹100 కోట్లు కేటాయిస్తామని తెలిపారు. దీనికి సంబంధించిన వీడియో కథనం ఇక్కడ చూడొచ్చు.
ఐతే 2016-17 నుండి 2021-22 వరకు తెలంగాణ ప్రభుత్వం ప్రవేశపెట్టిన బడ్జెట్లలో దేవాదాయ శాఖ కి సంబంధించి జీతాలు మొదలైన సాధారణ పద్దులు, బోనాలకు నిధులు కేటాయించిన మరియు ఇతర పద్దులు తప్ప భద్రాచలం ఆలయానికి ₹100 కోట్లు కేటాయించినట్టు ఎటువంటి సమాచారం లేదు. పైగా తెలంగాణ ప్రభుత్వం భద్రాచలం ఆలయ అభివృద్ధి కోసం ₹100 కోట్లు విడుదల చేసినట్టు వార్తా కథనాలు గాని లేక ఇతర సమాచారం గానీ మాకు లభించలేదు.  వీటన్నిటిబట్టి, 2016 నుండి ఇప్పటి వరకు తెలంగాణ ప్రభుత్వం భద్రాచలం ఆలయానికి ప్రత్యేకంగా ₹100 కోట్లు కేటాయించలేదని అర్ధంచేసుకోవచ్చు.
చివరగా, తెలంగాణ ప్రభుత్వం రామాయణ సర్క్యూట్ లో భాగంగా భద్రాచలం అభివృద్ధికి సంబంధించి కేంద్ర ప్రభుత్వానికి ప్రతిపాదనని సమర్పించింది.


text:
తెలంగాణ హైకోర్టు రెసిడెన్షియల్ హాస్టల్స్ కలిగి ఉన్న పాఠశాలలను మాత్రమే ప్రారంభించవద్దని రాష్ట్ర ప్రభుత్వాన్ని ఆదేశించింది - FACTLY
Sai Krishna Muthyanolla
September 1, 2021
తెలంగాణ రాష్ట్రంలో పాఠశాలల పునః ప్రారంభించవద్దని తెలంగాణ హైకోర్టు రాష్ట్ర ప్రభుత్వానికి మధ్యంతర ఉత్తర్వులు జారీ చేసిందంటూ సోషల్ మీడియాలో ఒక పోస్టు షేర్ అవుతుంది. తెలంగాణలోని అన్ని విద్యాసంస్థలని వారం రోజుల పాటు తెరవవద్దని హైకోర్టు స్టే ఆర్డర్ ఇచ్చినట్టు ఈ పోస్టులో క్లెయిమ్ చేస్తున్నారు. 01 సెప్టెంబర్ 2021 నుండి రాష్ట్రంలో అన్ని ప్రైవేటు మరియు ప్రభుత్వ విద్యాసంస్థలు తెరుచుకుంటాయని తెలంగాణ ప్రభుత్వం ప్రకటించిన నేపథ్యంలో, ఈ పోస్టు సోషల్ మీడియాలో షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: తెలంగాణ రాష్ట్రంలో పాఠశాలలను ప్రారంభించవద్దని ఆదేశిస్తూ తెలంగాణ హై కోర్టు, రాష్ట్ర ప్రభుత్వానికి మధ్యంతర ఉత్తర్వులు జారీ చేసింది.
ఫాక్ట్ (నిజం): తెలంగాణ హైకోర్టు 31 ఆగష్టు 2021 నాడు ఇచ్చిన స్టే ఆర్డర్లో కేవలం రెసిడెన్షియల్ హాస్టల్స్ కలిగి ఉన్న పాఠశాలలను ప్రారంభించవద్దని రాష్ట్ర ప్రభుత్వాన్ని ఆదేశించింది. రెసిడెన్షియల్ స్కూళ్లు మినహా మిగతా పాఠశాలల్లో తగిన జాగ్రత్తలు పాటిస్తూ ప్రత్యక్ష తరగుతులు నిర్వహించుకోవచ్చని హైకోర్టు స్పష్టం చేసింది. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన వివరాల కోసం గూగుల్‌లో వెతికితే, తెలంగాణ పాఠశాలల్లో ప్రత్యక్ష  భోధనకు (off-line) సంబంధించి తెలంగాణ హైకోర్టు 31 ఆగష్టు 2021 నాడు రాష్ట్ర ప్రభుత్వానికి మధ్యంతర ఉత్తర్వులు జారీ చేసినట్టు తెలిసింది. కాని, తెలంగాణ హైకోర్టు ఇచ్చిన ఈ స్టే ఆర్డర్లో కేవలం రెసిడెన్షియల్ హాస్టల్స్ కలిగి ఉన్న గురుకులాలు మరియు ప్రభుత్వ పాఠశాలలను మాత్రమే ప్రారంభించవద్దని ఆదేశించింది. తదుపరి ఆదేశాల వరకు రెసిడెన్షియల్ హాస్టల్స్ కలిగి ఉన్న పాఠశాలలను తెరవవద్దని హైకోర్టు ఆదేశించింది.
గురుకుల పాఠశాలలు, రెసిడెన్షియల్ స్కూళ్ల మినహా మిగతా పాఠశాలల్లో తగిన జాగ్రత్తలు పాటిస్తూ ప్రత్యక్ష తరగతులు నిర్వహించుకోవచ్చని హైకోర్టు స్పష్టం చేసింది. ఈ విషయం పై రాష్ట్ర ప్రభుత్వానికి, స్కూల్స్ యాజమాన్యానికి కొన్ని మార్గ దర్శకాలు జారీ చేసింది. స్కూల్ యాజమాన్యం ప్రత్యక్ష భోధన కోసం పిల్లలను బలవంతం చేయకూడదని, తరగతులకు హజారుకాని విద్యార్ధులపై ఎలాంటి చర్యలు తీసుకోవద్దని హైకోర్టు ఆదేశించింది. అలాగే, ప్రత్యక్ష తరగతులు నిర్వహించని విద్యసంస్థలపై రాష్ట్ర ప్రభుత్వం ఎటువంటి చర్యలు తీసుకోవద్దని రాష్ట్ర హైకోర్టు ప్రభుత్వాన్ని ఆదేశించింది. కరోనా వైరస్ థర్డ్ వేవ్ ముప్పు ఉన్న నేపథ్యంలో, పాఠశాలలు తీసుకోవలిసిన జాగ్రత్తలకు సంబంధించి రాష్ట్ర ప్రభుత్వం మార్గ దర్శకాలు జారీ  చేయాలని హైకోర్టు ఆదేశించింది.
తెలంగాణ హైకోర్టు 31 ఆగష్టు 2021 నాడు ఇచ్చిన ఈ మధ్యంతర ఉత్తర్వులకు సంబంధించిన వివరాలను రిపోర్ట్ చేస్తూ పబ్లిష్ అయిన న్యూస్ అర్టికల్స్‌ని ఇక్కడ, ఇక్కడ చూడవచ్చు. హైకోర్టు ఆదేశాలకు అనుగుణంగా సవరణలు చేస్తూ తెలంగాణ ప్రభుత్వం 01 సెప్టెంబర్ 2021 నుండి పాఠశాలల్లో ఆఫ్‌లైన్,  ఆన్‌లైన్ క్లాసెస్ నిర్వహించాలని నిర్ణయించింది. తెలంగాణ రాష్ట్రంలో 01 సెప్టెంబర్ 2021 నాడు పలు ప్రైవేటు మరియు ప్రభుత్వ పాఠశాలలు తెరుచుకున్నాయి.
చివరగా, తెలంగాణ హైకోర్టు ఇచ్చిన మధ్యంతర ఉత్తర్వులలో కేవలం రెసిడెన్షియల్ హాస్టల్స్ కలిగి ఉన్న పాఠశాలలను మాత్రమే ప్రారంభించవద్దని రాష్ట్ర ప్రభుత్వాన్ని ఆదేశించింది.

created: September 1, 2021


text:
ఒమిక్రాన్ తీవ్రత నేపథ్యంలో తెలంగాణలో 02 డిసెంబర్ నుండి విద్యాసంస్థలు బంద్ అని వస్తున్న వార్తల్లో నిజంలేదు - FACTLY
Sai Krishna Muthyanolla
December 1, 2021
దేశంలో ఒమిక్రాన్ తీవ్రత పెరుగుతున్న నేపథ్యంలో తెలంగాణలో 02 డిసెంబర్ నుండి విద్యాసంస్థలు ముసేయాలని క్యాబినెట్ నిర్ణయించిందని విద్యాశాఖ మంత్రి సబితా ఇంద్రారెడ్డి అన్నట్టు చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఆ వార్తకి సంబంధించి నిజమేంటో చూద్దాం.
క్లెయిమ్: ఒమిక్రాన్ తీవ్రత పెరుగుతున్న నేపథ్యంలో తెలంగాణలో 02 డిసెంబర్ నుండి విద్యాసంస్థలు ముసేయాలని క్యాబినెట్ సమావేశంలో నిర్ణయించారు.
ఫాక్ట్ (నిజం): ఇటీవల 30 నవంబర్ 2021న తెలంగాణ రాష్ట్ర ప్రభుత్వ క్యాబినెట్ సమావేశం అనంతరం, కోవిడ్ నిబంధనలు పాటిస్తూ విద్యాసంస్థలను కొనసాగించాలని, సోషల్ మీడియాలో పాఠశాలలకు సెలవు అంటూ వస్తున్న ప్రచారాన్ని విద్యార్థులు, తల్లిదండ్రులు నమ్మవద్దని రాష్ట్ర విద్యాశాఖ మంత్రి సబితా ఇంద్రారెడ్డి ట్వీట్ ద్వారా తెలిపారు. డైరెక్టర్ ఆఫ్ స్కూల్ ఎడ్యుకేషన్ (DSE) శ్రీ దేవసేన కూడా ఇదే విషయాన్ని స్పష్టం చేసారు. కావున పోస్టు ద్వారా చెప్పేది తప్పు.
ఇటీవల 30 నవంబర్ 2021న తెలంగాణ రాష్ట్ర ప్రభుత్వ క్యాబినెట్ సమావేశం జరిగింది. ఐతే ఈ సమావేశంలో విద్యాసంస్థలు ముసేయాలన్న నిర్ణయం ఏదీ తీసుకోలేదు. విద్యాసంస్థలు ముసేస్తున్నారన్న వార్త సోషల్ మీడియాలో వైరల్ అయిన నేపథ్యంలో రాష్ట్ర విద్యాశాఖ మంత్రి సబితా ఇంద్రారెడ్డి ఇదే విషయంపై వివరణ ఇస్తూ ట్వీట్ చేసారు.
‘కోవిడ్ నిబంధనలు పాటిస్తూ విద్యాసంస్థలను కొనసాగించాలని ఇటీవల జరిగిన మంత్రి మండలి సమావేశంలో ముఖ్యమంత్రి శ్రీ కేసీఆర్ గారు ఆదేశించారు. సోషల్ మీడియాలో పాఠశాలలకు సెలవు అంటూ వస్తున్న ప్రచారాన్ని విద్యార్థులు, తల్లిదండ్రులు నమ్మవద్దు’ అనే ఆమె ట్వీట్ చేశారు.
కోవిడ్ నిబంధనలు పాటిస్తూ విద్యాసంస్థలను కొనసాగించాలని ఇటీవల జరిగిన మంత్రి మండలి సమావేశంలో ముఖ్యమంత్రి శ్రీ కేసీఆర్ గారు ఆదేశించారు.   సోషల్ మీడియాలో పాఠశాలలకు సెలవు అంటూ వస్తున్న ప్రచారాన్ని విద్యార్థులు, తల్లిదండ్రులు నమ్మవద్దు.@TelanganaCMO @KTRTRS
కొత్త కోవిడ్ వేరియంట్ ఒమిక్రాన్ వల్ల 02 డిసెంబర్ నుండి విద్యాసంస్థలు ముసేయాలని సీఎం కేసీఆర్ మరియు మంత్రి సబితా ఇంద్రారెడ్డి ఆదేశించినట్టు సోషల్ మీడియాలో వస్తున్న వార్తలు ఫేక్ అని, ఆ వార్తలను నమ్మవద్దని డైరెక్టర్ ఆఫ్ స్కూల్ ఎడ్యుకేషన్ (DSE) శ్రీ దేవసేన స్పష్టం చేసినట్టు హిందూ దినపత్రిక ఒక కథనాన్ని ప్రచురించింది.
ముఖ్యమంత్రి ఇలాంటి ఆదేశాలు ఇవ్వలేదని, విద్యా సంస్థలు యథావిధిగా పనిచేస్తాయని కూడా ఆమె స్పష్టం చేసారు. దీన్నిబట్టి వైరల్ అవుతున్న వార్తలో నిజంలేదని స్పష్టమవుతుంది.
ఇదిలా ఉండగా కేంద్ర ఆరోగ్య మంత్రి మన్సుఖ్ మాండవియా 30 నవంబర్ 2021న పార్లమెంటులో మాట్లాడుతూ ఇప్పటి వరకు 14 దేశాల్లో కోవిడ్ -19 కొత్త వేరియంట్ ఒమిక్రాన్‌ని గుర్తించినప్పటికీ, భారతదేశంలో మాత్రం ఇంకా ఎటువంటి కేసులు నమోదుకాలేదని అన్నారు.
చివరగా, ఒమిక్రాన్ తీవ్రత నేపథ్యంలో తెలంగాణలో 02 డిసెంబర్ నుండి విద్యాసంస్థలు బంద్ అని వస్తున్న వార్తల్లో నిజంలేదు.

created: December 1, 2021


text:
దేశవ్యాప్తంగా టాప్-10 ధనిక మంత్రుల జాబితాలో తెలంగాణ మంత్రి కేటీఆర్ లేరు - FACTLY
Sai Krishna Muthyanolla
February 3, 2023
‘టాప్-10 ధనవంతుల్లో కేటీఆర్, జగన్’ అంటూ రిపోర్ట్ చేసిన ఒక న్యూస్ క్లిప్ సోషల్ మీడియాలో విస్తృతంగా షేర్ అవుతోంది. (ఇక్కడ & ఇక్కడ). ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: దేశవ్యాప్తంగా అత్యధిక ధనవంతుల మంత్రుల జాబితాలో కేటీఆర్.
ఫాక్ట్(నిజం): దేశవ్యాప్తంగా 28 రాష్ట్రాలు మరియు 2 కేంద్రపాలిత ప్రాంతాల మంత్రుల ఎన్నికల అఫిడవిట్‌లను పరిశీలించి రూపొందించిన రిపోర్ట్‌లో టాప్-10  ధనవంతుల మంత్రుల జాబితాలో కేటీఆర్ లేరు. ఈ జాబితాలో తెలంగాణ నుండి ఎవరూ లేరు. కాగా తెలంగాణ మంత్రి కేటీఆర్ అత్యధిక అప్పులు కలిగిన మంత్రులు టాప్-10  జాబితాలో ఉన్నారు. వైరల్ అవుతున్న ఈ వార్తను ఆంధ్రజ్యోతి ప్రచురించింది. ఐతే జరిగిన పొరపాటును గ్రహించి ఆంధ్రజ్యోతి ఈ విషయంలో ఒక సవరణ కూడా విడుదల చేసింది. కావున పోస్టు ద్వారా చెప్పేది తప్పుదోవ పట్టిస్తుంది.
సోషల్ మీడియాలో విస్తృతంగా షేర్ అవుతున్న ఈ వార్తను ఆంధ్రజ్యోతి దినపత్రిక 02 ఫిబ్రవరి 2023న ప్రచురించింది. అసోసియేషన్ ఫర్ డెమోక్రాటిక్ రిఫార్మ్స్ (ఏడీఆర్) అనే సంస్థ విడుదల చేసిన ఒక రిపోర్ట్‌లో ఈ విషయాన్ని పేర్కొన్నట్టు ఈ కథనంలో పేర్కొన్నారు.
ఈ విషయానికి సంబంధించి మరింత సమాచారం కోసం ఏడీఆర్ వెబ్‌సైట్‌లో వెతకగా, వారు దేశంలోని 28 రాష్ట్రాలు మరియు 2 కేంద్రపాలిత ప్రాంతాల మంత్రి మండలిపై విడుదల చేసిన రిపోర్ట్ మాకు లభించింది. ఎన్నికల సమయంలో సమర్పించే అఫిడవిట్‌లను పరిశీలించి ప్రస్తుతం మంత్రులుగా ఉన్నవారి క్రిమినల్ కేసులు, ఆస్తి వివరాలు, మొదలైన అంశాలకు సంబంధించి ఈ రిపోర్ట్‌లో విశ్లేషణ చేసారు.
ఐతే వైరల్ న్యూస్ క్లిప్‌లో చెప్తున్నట్టు ఈ రిపోర్ట్‌లో దేశవ్యాప్తంగా టాప్-10  ధనవంతుల మంత్రుల జాబితాలో కేటీఆర్ లేరు. ఈ జాబితాలో తెలంగాణ నుండి ఒక్కరు కూడా లేరు. కాగా, ఈ జాబితాలో ఆంధ్రప్రదేశ్ నుండి ముగ్గురు ఉన్నారు (ఆంధ్ర ప్రదేశ్  ముఖ్యమంత్రి జగన్ మోహన్ రెడ్డితో పాటు పెద్దిరెడ్డి రామచంద్రా రెడ్డి, రజినీ విడదల).
అత్యధిక అప్పులు కలిగిన మంత్రులు జాబితాలో కేటీఆర్ :
కాగా తెలంగాణ మంత్రి కేటీఆర్ అత్యధిక అప్పులు కలిగిన మంత్రులు టాప్-10  జాబితాలో ఉన్నారు. 27 కోట్ల అప్పులతో ఈ లిస్టులో కేటీఆర్ ఆరో స్థానంలో ఉన్నారు. ఈ రిపోర్ట్ ప్రకారం కేటీఆర్ మొత్తం ఆస్తుల విలువ 41 కోట్లు.
దీన్నిబట్టి, వైరల్ న్యూస్ క్లిప్‌లోని వార్త తప్పని స్పష్టమవుతుంది. ఐతే ఆంధ్రజ్యోతి కూడా ఈ విషయంలో పొరపాటును గ్రహించి 03 ఫిబ్రవరి 2023 దినపత్రికలో ఒక సవరణను కూడా విడుదల చేసింది.
చివరగా, దేశవ్యాప్తంగా టాప్-10 ధనిక మంత్రుల జాబితాలో తెలంగాణ మంత్రి కేటీఆర్ లేరు. కేటీఆర్ అత్యధిక అప్పులు కలిగిన మంత్రులు టాప్-10  జాబితాలో ఉన్నారు.

created: February 3, 2023


text:
తెలంగాణ ఆర్టీసీ హిందూ పండుగల సందర్భంలో కూడా ఆఫర్లను అందించింది - FACTLY
Sai Krishna Muthyanolla
April 26, 2022
రంజాన్ పండుగ సందర్భంగా తెలంగాణ ఆర్టీసీ కార్గో పార్సెల్ సేవలపై 25% డిస్కౌంట్ ఆఫర్ ప్రకటించిన నేపథ్యంలో హిందూ పండుగలప్పుడు కాకుండా కేవలం ఇతర మతాల పండుగలప్పుడే ఇలాంటి ఆఫర్లు అందిస్తున్నారని అర్ధం వచ్చేలా క్లెయిమ్ చేస్తున్న పోస్టు ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా పోస్టులో చెప్తున్నదానికి సంబంధించి నిజమేంటో చూద్దాం.
క్లెయిమ్: తెలంగాణ ఆర్టీసీ హిందూ పండుగలప్పుడు కాకుండా కేవలం ఇతర మతాల పండుగలప్పుడే కార్గో పార్శిల్ ఛార్జీలపై 25శాతం సేవలపై ఆఫర్లు అందిస్తుంది.
ఫాక్ట్ (నిజం): రంజాన్ సందర్భంగా తెలంగాణ ఆర్టీసీ అందిచే కార్గో సేవలపై ఆఫర్లు ప్రకటించిన మాట నిజమే అయినప్పటికీ ఇలా చేయడం మొదటిసారి కాదు. ఉగాది పండుగ సందర్భంగా తెలంగాణ ఆర్టీసీ ఇలాంటి ఆఫర్లను అందుబాటులోకి తెచ్చింది. అంతకుముంది శ్రీరామనవమి సందర్భంగా కూడా ఇతర ఆఫర్లను ప్రవేశపెట్టింది. కేవలం పండుగలకు మాత్రమే కాకుండా పెళ్ళిళ్ళు మరియు ఇతర ఫంక్షన్లకు కూడా తెలంగాణ ఆర్టీసీ పలు రకాలైన ఆఫర్లను అందిస్తుంది. కావున పోస్టు ద్వారా చెప్పేది తప్పు.
రంజాన్ పండుగ సందర్భంగా ఆర్టీసీ కార్గో సర్వీసు ఛార్జీలపై 25 శాతం డిస్కౌంట్ ఆఫర్‌ను ప్రకటించింది. 5 కిలోల లోపు పార్శిళ్లకు సంబంధించి పార్శిల్ ఛార్జీలపై 25 శాతం డిస్కౌంట్ అందిస్తున్నట్టు ఆర్టీసీ ఎం.డి. సజ్జనార్ ట్వీట్ ద్వారా తెలిపారు. ఇదే విషయాన్ని వార్తా సంస్థలు కూడా రిపోర్ట్ చేసాయి.
TSRTC అప్ కే తరఫ్ సే సోంచేగా, పవిత్ర రంజాన్ సందర్భంగా #TSRTCParcel బుకింగ్ లో ప్రత్యేక డిస్కౌంట్, 5 కేజీల లోపు పార్శిల్స్ బుకింగ్స్ పై 25 శాతం రాయితీ. ఈ ప్రత్యేక ఆఫర్ ను వినియోగించుకోండి TSRTC ని ఆదరించండి @TSRTCHQ @TV9Telugu @Eenadu_Newspapr @sakshinews @bbcnewstelugu #ramdan pic.twitter.com/KUwec9OpYN
ఐతే తెలంగాణ ఆర్టీసీ ఇలాంటి ఆఫర్లను కేవలం ఇతర మతాల పండుగల సమయంలో మాత్రమే కాకుండా హిందూ పండుగలప్పుడు కూడా ప్రకటించింది. ఉదాహారణకి ఈ నెల ప్రారంభంలో ఉగాది పండుగ సందర్భంలో కూడా తెలంగాణ ఆర్టీసీ ఇలాంటి ఆఫర్‌ను అందుబాటులోకి తీసుకొచ్చింది.
శుభవార్త, #TSRTCUgadi కానుక – వినియోగదారులకు వేడుక. 5 KG లోపు #Parcels పై 25 % రాయితీ From
2nd April 2022 to 10th April 2022 వరకు కలదు. ఈ అవకాశాన్ని వినియోగించుకోండి #ChooseTSRTCParcel@TSRTCHQ @baraju_SuperHit @TV9Telugu @V6News @eenadulivenews @SakshiNews_TV @ntdailyonline pic.twitter.com/KeGUW4W86u
అప్పుడు కూడా 5 కిలోల లోపు బరువుగల పార్శిళ్లకు సంబంధించి పార్శిల్ ఛార్జీలపై 25 శాతం డిస్కౌంట్ అందించింది. అంతే కాకుండా ఉగాది సందర్భంగ పండుగ రోజున 65 సంవత్సరాలు నిండిన వృద్ధులకు ఉచితంగా బస్సులో ప్రయాణించేందుకు అనుమతిచ్చింది. అలాగే ఎయిర్పోర్ట్కు ఎలక్ట్రికల్ బస్సులు (పుష్పక్) బస్సులకు సంబంధించి అప్ అండ్ డౌన్ టికెట్ తీసుకున్న వారు పది రోజుల లోపు మరోసారి టికెట్ బుక్ చేసుకుంటే 20 శాతం తగ్గింపు ఆఫర్‌ను కూడా అందించింది.
అంతకు ముందు శ్రీరామనవమి సందర్భంగా తెలంగాణ ఆర్టీసీ పలు ఆఫర్లు అందుబాటులోకి తెచ్చింది. అదేవిధంగా కేవలం పండుగలప్పుడు మాత్రమే కాకుండా పెళ్ళిళ్ళు, పుష్కరాలు మరియు ఇతర ఫంక్షన్లకు సంబంధించి  తెలంగాణ ఆర్టీసీ పలు ఆఫర్లను అందిస్తుంది. వీటన్నిటిబట్టి, కేవలం ఇతర మతాల పండుగలకు మాత్రమే ఆఫర్లు అందిస్తున్నారన్న విమర్శ కరెక్ట్ కాదని స్పష్టమవుతుంది.
#TSRTCBumperOffer పెళ్ళిలకు మరియు  శుభకార్యములకు 1 నెల ముందు #TSRTCBus ను బుక్ చేసుకున్నచో 20% తగ్గింపు కలదు, సాధారణ చార్జీలకంటే 15% తగ్గింపు ఇప్పుడు లభిస్తుంది @TSRTCHQ @puvvada_ajay @Govardhan_MLA #tuesdayvibe @baraju_SuperHit @TV9Telugu @ntdailyonline @way2_news @SakshiNews_TV pic.twitter.com/Th5g9zaQkq
చివరగా, తెలంగాణ ఆర్టీసీ కేవలం ఇతర మతాల పండుగల సందర్భంలో మాత్రమే కాకుండా హిందూ పండుగల సందర్భంలో కూడా ఆఫర్లను అందించింది.


text:
జులై 1 నుంచి స్కూల్స్ ప్రారంభం ఆని చెప్తూ తెలంగాణ పాఠశాల విద్యాశాఖ మార్గదర్శకాలను విడుదల చేయలేదు - FACTLY
Sai Krishna Muthyanolla
June 1, 2020
‘తెలంగాణలో జులై 1 నుంచి స్కూల్స్ ప్రారంభం. మార్గదర్శకాలను విడుదల చేసిన పాఠశాల విద్యాశాఖ’ అని ఉన్న ఒక వార్తని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
తెలంగాణలో జులై 1 నుంచి స్కూల్స్ ప్రారంభం. మార్గదర్శకాలను విడుదల చేసిన పాఠశాల విద్యాశాఖ.
ఫాక్ట్ (నిజం): తెలంగాణ పాఠశాల విద్యాశాఖ ఆ మార్గదర్శకాలు విడుదల చేసినట్టుగా ఎక్కడా కూడా అధికారిక సమాచారం లేదు. కేంద్ర హోం శాఖ తాజాగా విడుదల చేసిన ఆర్డర్ లో కూడా విద్యా సంస్థలను తిరిగి ప్రారంభించడంపై జూలై నెలలో నిర్ణయం తీసుకోబడుతుందని అని ఉంది. ‘టైమ్స్ అఫ్ ఇండియా’ వారితో మాట్లాడుతూ తాము అటువంటి మార్గదర్శకాలు విడుదల చేయలేదని తెలంగాణ పాఠశాల విద్యాశాఖ అధికారులు తెలిపారు. కావున పోస్ట్ లో చెప్పింది తప్పు.
పోస్టులోని వార్తను చాలా వార్తా సంస్థలు [‘ఆసియానెట్ న్యూస్ తెలుగు’ (ఆర్కైవ్డ్), టీవీ9 (ఆర్కైవ్డ్), 10టీవీ (ఆర్కైవ్డ్) మరియు టైమ్స్ అఫ్ ఇండియా – సమయం (ఆర్కైవ్డ్)] ప్రచురించినట్టుగా చూడవొచ్చు.
ఆ వార్తల్లో ఇచ్చిన మార్గదర్శకాల గురించి ఇంటర్నెట్ లో వెతకగా, తెలంగాణ ప్రభుత్వం ఆ మార్గదర్శకాలు విడుదల చేసినట్టుగా ఎక్కడా కూడా అధికారిక సమాచారం లేదు. 30 జూన్ 2020 వరకు లాక్ డౌన్ ని పొడిగిస్తూ తాజాగా తెలంగాణ ప్రభుత్వం విడుదల చేసిన ఆర్డర్ లో ఎక్కడా కూడా విద్యాసంస్థల ప్రస్తావన కానీ, వాటిని ప్రారంభించడానికి  మార్గదర్శకాలు కానీ ఇవ్వలేదు. 30 మే 2020 న కేంద్ర హోం శాఖ విడుదల చేసిన ఆర్డర్ లో కూడా విద్యా సంస్థలను తిరిగి ప్రారంభించడంపై జూలై నెలలో నిర్ణయం తీసుకోబడుతుందని  రాసి ఉన్నట్టు చదవొచ్చు.
అంతేకాదు, ‘టైమ్స్ అఫ్ ఇండియా’ వారితో మాట్లాడుతూ తాము అటువంటి మార్గదర్శకాలు విడుదల చేయలేదని తెలంగాణ పాఠశాల విద్యాశాఖ అధికారులు తెలిపారు. ‘టైమ్స్ అఫ్ ఇండియా’ వారి ట్వీట్ ని ‘పీఐబీ ఇన్ తెలంగాణ’ వారు కూడా ట్వీట్ చేసినట్టుగా చూడవొచ్చు
#FakeNewsAlert 📰🚨 https://t.co/YBZQARTNhL
చివరగా, జులై 1 నుంచి స్కూల్స్ ప్రారంభం ఆని చెప్తూ తెలంగాణ పాఠశాల విద్యాశాఖ మార్గదర్శకాలను విడుదల చేయలేదు.
వివరణ (JUNE 02, 2020):
తెలంగాణలో జులై 1 నుంచి స్కూల్స్ ప్రారంభం అనే వార్తను పలు మీడియా సంస్థలు ప్రచురించిన నేపథ్యంలో, స్కూల్స్ ప్రారంభం గురించి ఎలాంటి మార్గదర్శకాలివ్వలేదు అని విద్యాశాఖ ప్రత్యేక ప్రధాన కార్యదర్శి చిత్రా రామచంద్రన్ తెలిపారు. జూలై ఒకటి నుంచి ఉన్నత పాఠశాలలు, ఆగస్టు 1 నుంచి ప్రాథమిక పాఠశాలలు ప్రారంభమవుతాయని మీడియాలో వచ్చిన వార్తలను చిత్రారామచంద్రన్ ఖండించారు. ఈ వార్తలో ఎలాంటి నిజం లేదని పేర్కొన్నారు.
‘మీకు తెలుసా’ సిరీస్ లో మా వీడియోస్ మీరు చూసారా?


text:
తెలంగాణ స్టేట్ ఫుడ్ ల్యాబరేటరీ క్యాడ్‌బరీ డైరీమిల్క్ చాక్లెట్లు తినడం సురక్షితం కాదని పేర్కొనలేదు, కేవలం ఒక చాక్లెట్ శాంపిల్ గురించి మాత్రమే తెలిపింది - FACTLY
Sai Krishna Muthyanolla
February 29, 2024
క్యాడ్‌బరీ డైరీమిల్క్ చాక్లెట్లు తినడం సురక్షితం కాదని తెలంగాణ స్టేట్ ఫుడ్ ల్యాబరేటరీ సూచించింది అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. దీనికి మద్దతుగా తెలంగాణ స్టేట్ ఫుడ్ ల్యాబరేటరీ ఫుడ్ ఎనాలిసిస్  రిపోర్ట్ ఒకటి జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: క్యాడ్‌బరీ డైరీమిల్క్ చాక్లెట్లు తినడం సురక్షితం కాదని తెలంగాణ స్టేట్ ఫుడ్ ల్యాబరేటరీ రిపోర్ట్ ఇచ్చింది.
ఫాక్ట్(నిజం): క్యాడ్‌బరీ డైరీమిల్క్ చాక్లెట్లు తినడం సురక్షితం కాదని తెలంగాణ స్టేట్ ఫుడ్ ల్యాబరేటరీ ఎలాంటి నివేదిక ఇవ్వలేదు. రాబిన్ జాకీస్ అనే వ్యక్తి తను కొనగోలు చేసిన రెండు చాక్లెట్లను తెలంగాణ స్టేట్ ఫుడ్ ల్యాబరేటరీకి పరీక్షల కోసం పంపగా, 27 ఫిబ్రవరి 2024న తమ రిపోర్టు ఇచ్చింది. ఆ నివేదిక ప్రకారం రోస్టెడ్ ఆల్మండ్ చాక్లెట్ ‘తినడానికి సురక్షితం కాదని’ ల్యాబ్‌లో గుర్తించబడిందని, ఎందుకంటే అందులో ‘తెల్ల పురుగులు’ కనిపించాయి అని తెలంగాణ స్టేట్ ఫుడ్ ల్యాబరేటరీ తమ రిపోర్టులో పేర్కొంది. అలాగే రెండోవ నమూనా అయిన ఫ్రూట్ & నట్ చాక్లెట్ ‘ తినడానికి అసురక్షితం కాదు (తినడానికి సురక్షితం)’ అని రిపోర్టులో పేర్కొంది. అంతేకాదు, తమ నివేదిక కేవలం పరీక్షలకు సమర్పించిన నమూనాలకే పరిమితమైందని తమ రిపోర్టులో పేర్కొంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
హైదరాబాద్ నగరానికి చెందిన రాబిన్ విజయ్‌కుమార్ అనే వ్యక్తి 09 ఫిబ్రవరి 2024న క్యాడ్‌బరీ డైరీమిల్క్ చాక్లెట్లను అమీర్‌పేట్‌లోని ఓ సూపర్ మార్కెట్‌లో కొనుగోలు చేసి, తెరిచి చూడగా, అందులో పురుగులు కనిపించాయి. దీంతో రాబిన్ విజయ్‌కుమార్ జాకీస్ ఈ విషయాన్ని వెంటనే బల్దియా అధికారుల దృష్టికి తీసుకెళ్ళాడు. అంతేకాకుండా, చాక్లెట్‌లో పురుగులు పాకుతున్న దృశ్యాన్ని వీడియో తీసి డైరీమిల్క్ ఇండియాను ట్యాగ్ చేస్తూ తన X(ట్విట్టర్)లో పోస్ట్ చేశాడు. “అమీర్‌పేట్‌లోని రత్నదీప్ సూపర్ మార్కెట్లో కొనుగోలు చేసిన క్యాడ్‌బరీ చాక్లెట్‌లో పురుగులు ఉండటాన్ని గమనించాను. త్వరలో గడువు ముగిసే ఉత్పత్తులకు నాణ్యత తనిఖీ ఉందా? ప్రజారోగ్యానికి ఎవరు బాధ్యత వహిస్తారు” అని రాబిన్ తన X అకౌంట్‌లో ప్రశ్నించాడు.
Found a worm crawling in Cadbury chocolate purchased at Ratnadeep Metro Ameerpet today..
Is there a quality check for these near to expiry products? Who is responsible for public health hazards? @DairyMilkIn @ltmhyd @Ratnadeepretail @GHMCOnline @CommissionrGHMC pic.twitter.com/7piYCPixOx
తదనంతరం, రాబిన్ జాకీస్ తాను కొనగోలు చేసిన చాక్లెట్లను తెలంగాణ స్టేట్ ఫుడ్ ల్యాబరేటరీకి పరీక్షల కోసం పంపగా, వాటిని పరీక్షించిన తెలంగాణ స్టేట్ ఫుడ్ ల్యాబరేటరీ 27 ఫిబ్రవరి 2024న తమ రిపోర్టులను రాబిన్ కు పంపింది. ఈ రిపోర్టులను రాబిన్ తన X(ట్విట్టర్)లో 28 ఫిబ్రవరి 2024న పోస్ట్ చేశాడు. అలాగే తెలంగాణ స్టేట్ ఫుడ్ ల్యాబరేటరీ తాను పంపిన క్యాడ్‌బరీ చాక్లెట్( రోస్టెడ్ ఆల్మండ్) తినడానికి సురక్షితం కాదని ధృవీకరించింది అని పోస్టులో తెలిపాడు. ఈ విషయమై కేంద్ర ఆరోగ్య శాఖ చర్యలు తీసుకోవాలని కోరుతు కేంద్ర ఆరోగ్య శాఖ మంత్రి మన్సుఖ్ మాండవీయను ట్యాగ్ చేశాడు.
ఇదే విషయమై క్యాడ్‌బరీ  డైరీమిల్క్ ఇండియాను (మోండెలెజ్ ఇండియా)స్పందిస్తూ “కంపెనీ అంతర్జాతీయంగా ఆమోదించబడిన HACCP (హాజర్డ్ అనాలిసిస్ & క్రిటికల్ కంట్రోల్ పాయింట్స్) ప్రోగ్రామ్‌ను అనుసరిస్తుందని. ఇది ప్రపంచంలోనే అత్యంత సమగ్రమైన ఆహార భద్రతా వ్యవస్థకు సంబంధించిన‌ది, మా ఉత్పత్తులు భౌతిక, రసాయన, సూక్ష్మజీవ సంబంధిత సమస్యల నుండి రక్షణ పొందేలా మా చర్యలు ఉంటాయి.ఇతర ఆహార ఉత్పత్తుల మాదిరిగానే చాక్లెట్‌ల సరఫరాలో, రిటైల్ గా అమ్మే సమయాల్లో, నిల్వ చేసే సమయంలోనూ నిర్దిష్ట శ్రద్ధ చాలా అవసరం.అదే బ్యాచ్ మరియు అదే సమయంలో తయారు చేయబడిన ఇతర బ్యాచ్‌ల నమూనాలపై పరీక్షలు నిర్వహించబడ్డాయి, వాటిలో ఎటువంటి సమస్యలు కనిపించలేదు. తయారీ ప్రక్రియ సమయంలో ఉత్పత్తి ప్రభావితం కాలేదనిమేము విశ్వసిస్తున్నాము.” అని సమాధానం ఇచ్చింది.
Hi, Mondelez follows the internationally accepted HACCP (Hazard Analysis & Critical Control Points) programme, which is the most comprehensive food safety system in the world, to ensure that our products are free from any physical, chemical and microbiological issues. 1/3
ఈ రిపోర్టులను పరిశీలించగా, అతను పరీక్షల నిమిత్తం పంపిన రెండు డైరీ మిల్క్ చాక్లెట్‌లలో రోస్టెడ్ ఆల్మండ్ చాక్లెట్ ‘తినడానికి సురక్షితం కాదని’ ల్యాబ్‌లో గుర్తించబడిందని, ఎందుకంటే అందులో ‘తెల్ల పురుగులు’ కనిపించాయి అని తెలంగాణ స్టేట్ ఫుడ్ ల్యాబరేటరీ తమ రిపోర్టులో పేర్కొంది. అలాగే రెండవ నమూనా అయిన ఫ్రూట్ & నట్ చాక్లెట్ ‘అసురక్షితం కాదు (తినడానికి సురక్షితం)’ అని రిపోర్టులో పేర్కొన్నారు. అంతేకాదు తమ నివేదిక కేవలం పరీక్షలకు సమర్పించిన నమూనాలకే పరిమితమైందని తమ రిపోర్టులో పేర్కొంది. దీన్ని బట్టి తెలంగాణ స్టేట్ ఫుడ్ ల్యాబరేటరీ  క్యాడ్‌బరీ డైరీమిల్క్ చాక్లెట్లు తినడం సురక్షితం కాదని తమ రిపోర్టులో పేర్కొనలేదని, కేవలం ఆ నమూనా చాక్లెట్‌లలో ఒక చాక్లెట్ తినడం సురక్షితం కాదని అని చెప్పినట్లు నిర్థారించవచ్చు. ఇదే అంశంపై పలు వార్త సంస్థల కథనాలు ఇక్కడ , ఇక్కడ చూడవచ్చు.
చివరగా, తెలంగాణ స్టేట్ ఫుడ్ ల్యాబరేటరీ క్యాడ్‌బరీ డైరీమిల్క్ చాక్లెట్లు తినడం సురక్షితం కాదని తమ రిపోర్టులో పేర్కొనలేదు, కేవలం ఆ చాక్లెట్ నమూనా (శాంపిల్) గురించి మాత్రమే తెలిపింది.

created: February 29, 2024


text:
బీర్‌భూం ఘటనలో పది మంది హిందూ మహిళలు,పిల్లలు చనిపోలేదు; వీడియో కూడా పాతది - FACTLY
Sai Krishna Muthyanolla
March 24, 2022
“పశ్చిమ బెంగాల్‌లోని వీర్‌భూమ్‌లో, రాత్రి నిద్రిస్తున్న హిందువుల ఇళ్లకు నిప్పు పెట్టారు, సుమారు 10 మంది హిందూ మహిళలు మరియు పిల్లలు అగ్నిప్రమాదం కారణంగా మరణించారు”, అని చెప్తూ ఒక వీడియోని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: తాజగా బెంగాల్‌లోని బీర్‌భూంలో జరిగిన హింసాకాండ వీడియో. పది మంది హిందూ మహిళలు మరియు పిల్లలని నిప్పు పెట్టి చంపారు.
ఫాక్ట్: పోస్ట్‌లోని వీడియోకి, తాజాగా బెంగాల్‌లోని బీర్‌భూంలో జరిగిన హింసాకాండకి ఎటువంటి సంబంధంలేదు. అది ఒడిశాలో జరిగిన ఒక బస్సు ప్రమాడానికి సంబంధించిన పాత వీడియో. అంతేకాదు, చనిపోయిన వారిలో పది మంది హిందూ మహిళలు మరియు పిల్లలు ఉన్నట్టు ప్రచారం అవుతున్న మాటల్లో నిజం లేదని పశ్చిమ బెంగాల్ పోలీసులు తెలిపారు. కావున పోస్ట్‌లో చెప్పింది తప్పు.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, ఆ వీడియోకి సంబంధించి ఎటువంటి సమాచారం దొరకలేదు. అయితే, వీడియోని సరిగ్గా చూస్తే, కాలిపోయిన శరీరాలను బస్సు పక్కన పడుకోపెట్టినట్టు గమనించవచ్చు. కొన్ని పదాలతో ఇంటర్నెట్‌లో వెతకగా, అలాంటి దృశ్యాలే సెర్చ్ రిజల్ట్స్‌లో వచ్చాయి. అది ఒడిశాలో జరిగిన ఒక బస్సు ప్రమాదానికి సంబంధించిన పాత వీడియో అని తెలిసింది. పోస్ట్‌లోని వీడియోలో ఉన్న అదే బస్సును ఒడిశా ఘటన దృశ్యాల్లో చూడవచ్చు. 2020లో జరిగిన ఆ ఘటనకి సంబంధించిన వివరాలను ఇక్కడ మరియు ఇక్కడ చూడవచ్చు.
అంతేకాదు, బీర్‌భూం ఘటనలో చనిపోయిన వారిలో పది మంది హిందూ మహిళలు మరియు పిల్లలు ఉన్నట్టు ప్రచారం అవుతున్న మాటల్లో నిజం లేదని పశ్చిమ బెంగాల్ పోలీసులు ఒక ట్వీట్ ద్వారా తెలిపారు. తప్పుడు సమాచారం ప్రచారం చేస్తున్న వారిపై తగిన చర్యలు తీసుకుంటున్నట్టు తెలిపారు. బీర్‌భూం బాధితులకి సంబంధించి వివిధ వార్తాసంస్థలు ప్రచురించిన ఆర్టికల్స్‌ని ఇక్కడ, ఇక్కడ, ఇక్కడ, మరియు ఇక్కడ చదవచ్చు. ఎవరూ కూడా పది మంది హిందూ మహిళలు మరియు పిల్లలు చనిపోయినట్టు రిపోర్ట్ చేయలేదు.
pic.twitter.com/lCRVO04k7w
చివరగా, బీర్‌భూం ఘటనలో హిందూ మహిళలు, పిల్లలు చనిపోయినట్టు ఉన్న పోస్టులు తప్పని బెంగాల్ పోలీసులు తెలిపారు. వీడియో కూడా ఒడిశాలో జరిగిన ఒక పాత బస్సు ప్రమాదానికి సంబంధించినది.


text:
ఆంధ్ర ప్రదేశ్ లోని తెనాలి ప్రభుత్వ ఆసుపత్రిలో నర్సుల ఆందోళన వీడియోని తెలంగాణా హాస్పిటల్ దుఃస్థితి అని షేర్ చేస్తున్నారు - FACTLY
Sai Krishna Muthyanolla
July 28, 2020
ఒక హాస్పిటల్ నర్సులు అందోళనకి దిగడానికి సంబంధించిన వీడియో ని ఫేస్బుక్ లో పోస్టు చేసి, ఆ ఘటన తెలంగాణా రాష్ట్రం లోని ఒక ప్రభుత్వ హాస్పిటల్ లో జరిగిందని చెప్తున్నారు. అదే వీడియోని (ఆర్చివ్డ్) కరీంనగర్ సివిల్ హాస్పిటల్ లో ఉన్న పరిస్థితి అని కూడా షేర్ చేస్తున్నారు. ఆ వీడియో లో ఒక నర్సు పేషెంట్స్ కి చికిత్స చేయడానికి హాస్పిటల్ లో తమకు సరిపడా పీపీఈ కిట్లు, గ్లోవ్స్ , మాస్కులు లేవని ఇంకా  హాస్పిటల్ లో కావలసినంత సిబ్బంది కూడా లేరని చెప్తుంది. పోస్ట్ లో చెప్పిన దాంట్లో ఎంతవరకు నిజముందో చూద్దాం.
తెలంగాణా లోని ఒక ప్రభుత్వ హాస్పిటల్ దుఃస్థితిని వివరిస్తున్న నర్సు వీడియో
ఫాక్ట్ (నిజం): నర్సుల ఆందోళనకి  సంబంధించిన ఈ వీడియో తెలంగాణా రాష్ట్రానికి సంబంధించినది కాదు. అది ఆంధ్ర ప్రదేశ్ రాష్ట్రం లోని తెనాలి ప్రభుత్వ హాస్పిటల్ లో జరిగిన ఘటనది. కావున పోస్టులో చేసిన క్లెయిమ్ తప్పు.
వీడియో లోని ఘటన ఆధారంగా యూట్యూబ్ లో కీవర్డ్స్ తో వెతికినప్పుడు, ‘ETV Andhra Pradesh’ వారి న్యూస్ వీడియో సెర్చ్ రిజల్ట్స్ లో లభించింది. ఆ న్యూస్ వీడియో ద్వారా, ఆంధ్రప్రదేశ్ లోని గుంటూరు జిల్లా తెనాలి ప్రభుత్వ హాస్పిటల్ లో సరైన సదుపాయాలు లేకపోవడంతో నర్సులు మరియు వైద్య సిబ్బంది హాస్పిటల్ బయట ఆందోళన చేసినట్లుగా తెలిసింది. అదే విషయాన్ని ‘HMTV News’ ప్రసారం చేసిన న్యూస్ వీడియో ద్వారా కూడా తెలుసుకోవాచ్చు.
తెనాలి ప్రభుత్వ హాస్పిటల్ నర్సుల ఆందోళనకి సంబంధించిన మరికొన్ని న్యూస్ రిపోర్ట్స్ ని ఇక్కడ మరియు ఇక్కడ చూడవచ్చు.
చివరగా, ఆంధ్ర ప్రదేశ్ రాష్ట్రం లోని తెనాలి ప్రభుత్వ హాస్పిటల్ లో నర్సుల ఆందోళన వీడియోని పోస్టు చేసి తెలంగాణా లోని హాస్పిటల్ దుఃస్థితి అని చెప్తున్నారు.


text:
ఫోటోలో ఉన్న 14వ శతాబ్దం నాటి అస్ట్రోలేబ్ పరికరం భారత్ కి సంబంధించింది కాదు - FACTLY
Sai Krishna Muthyanolla
April 1, 2021
‘14వ శతాబ్దం నాటి అస్ట్రోలేబ్ పరికరం ఇది. గ్రహాలు, నక్షత్రాల దూరాన్ని కొలిచేందుకు వినియోగించే విలువైన సాధనమిది. భారత్ నుంచి బ్రిటన్‌కు తరలించుకెళ్లిన అమూల్యమైన సంపదలో ఇదీ ఒకటి. అక్కడి సోతబీస్ ప్రదర్శనశాలలో ఈనెల 31న వేలం వేయనున్నారు. సుమారు 8 లక్షల పౌండ్లు పలుకుతుందని అంచనా వేస్తున్నారు’, అని చెప్తూ ఒక ఫోటోని సోషల్ మీడియాలో కొంత మంది పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: భారత్ నుంచి బ్రిటన్‌కు తరలించుకెళ్లిన 14వ శతాబ్దం నాటి అస్ట్రోలేబ్ పరికరం ఫోటో.
ఫాక్ట్: ఫోటోలో ఉన్న 14వ శతాబ్దం నాటి అస్ట్రోలేబ్ పరికరం భారత్ కి సంబంధించింది కాదు. అది స్పెయిన్ దేశానికి చెందింది. కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి వెతకగా, అదే విషయాన్ని చెప్తూ 30 మార్చి 2021న ‘ఈనాడు’ వార్త పత్రిక కూడా పోస్ట్ లోని ఫోటోని ప్రచురించినట్టు (ఆర్కైవ్డ్) తెలిసింది. అయితే, నిజంగానే అస్ట్రోలేబ్ పరికరం భారత్ కి సంబంధించిందో లేదో తెలుసుకోవడానికి ప్రయత్నిద్దాం.
ఫోటోని రివర్స్ ఇమేజ్ సెర్చ్ లో వెతకగా, ఆ ఫోటోని డొమినిక్ లిపిన్సకి అనే వ్యక్తి 29 మార్చి 2021 న తీసినట్టు ‘పీఏ ఇమేజెస్’ అనే వెబ్సైటులో చూడవొచ్చు. ఆ ఫోటో వివరణలో ఎక్కడా కూడా ఫోటోలోని పరికరం భారత్ కి చెందిందని రాసి లేదు. సోతబీస్ సంస్థ 31 మార్చి 2021 న దాన్ని వేలం వేయనున్నట్టు మాత్రం రాసి ఉంది.
సోతబీస్ సంస్థ వారి వెబ్సైటులో ఫోటోలోని అస్ట్రోలేబ్ పరికరం గురించి వెతకగా, అది స్పెయిన్ దేశానికి చెందినట్టు తెలిసింది. అంతేకాదు, ఆ పరికరం పై అబ్జాద్ సంఖ్యలతో కుఫిక్ స్క్రిప్ట్ ఉందని తెలిసింది. పరికరం పై యెమెన్ ప్రాంతపు ప్రభావం కూడా కనిపిస్తుందని వెబ్సైటు లో రాసి ఉంది. ఆ పరికరం కి సంబంధించిన మరింత సమాచారం ఇక్కడ చదవొచ్చు. అయితే, ఎక్కడా కూడా ఫోటోలోని పరికరం భారత్ కి చెందినట్టు రాసి లేదు.
ఫోటోలోని అస్ట్రోలేబ్ పరికరం గురించి సోతబీస్ సంస్థ వారి యూట్యూబ్ మరియు ట్విట్టర్ అకౌంట్లలో కూడ చూడవొచ్చు.
31 మార్చి 2021 న వేలానికి వచ్చిన మరో అస్ట్రోలేబ్ కూడా భారత్ కి చెందింది కాదు. సోతబీస్ సంస్థ వారి వెబ్సైటులో భారత్ కి చెందిన అస్ట్రోలేబ్ పరికరాలు కూడా ఉన్నాయి. అయితే, అవి చాలా వరకు ఢిల్లీ సుల్తానేట్ మరియు మొఘలుల కాలానికి చెందినవని రాసి ఉన్నట్టు గమనించవొచ్చు. పోస్ట్ లోని ఫోటోలోనిది మాత్రం భారత్ కి చెందింది కాదు.
భారత్ కి చెందిన అస్ట్రోలేబ్ పరికరాలకు సంబంధించిన సమాచారం ఇక్కడ, ఇక్కడ, మరియు ఇక్కడ చదవొచ్చు.
చివరగా, ఫోటోలో ఉన్న 14వ శతాబ్దం నాటి అస్ట్రోలేబ్ పరికరం భారత్ కి సంబంధించింది కాదు.


text:
2018 నాటి తెలంగాణ అసెంబ్లీ ఎన్నికల షెడ్యూల్‌ని 2023 ఎన్నికల షెడ్యూల్ అని సోషల్ మీడియాలో తప్పుగా ప్రచారం చేస్తున్నారు - FACTLY
Sai Krishna Muthyanolla
July 20, 2023
తెలంగాణ రాష్ట్రానికి సంబంధించిన 2023 అసెంబ్లీ ఎన్నికల షెడ్యూల్‌ను భారత ఎన్నికల సంఘం(ECI) విడుదల చేసిందని సోషల్ మీడియాలో ఒక సందేశం వైరల్ అవుతోంది. ఇదే విషయం గురించి T- న్యూస్ ఛానల్ వారి ఒక వీడియో రిపోర్ట్ కూడా సోషల్ మీడియాలో షేర్ చేయబడుతోంది. ఈ కథనం ద్వారా ఈ క్లెయిమ్ యొక్క నిజానిజాల్ని తనిఖీ చేద్దాం.
క్లెయిమ్: భారత ఎన్నికల సంఘం తెలంగాణ 2023 అసెంబ్లీ ఎన్నికల షెడ్యూల్‌ను విడుదల చేసింది. దీని ప్రకారం ఎన్నికలు 07 డిసెంబర్ 2023న నిర్వహించబడతాయి.
ఫాక్ట్ (నిజం): 2023 తెలంగాణ అసెంబ్లీ ఎన్నికలకు సంబంధించిన అధికారిక షెడ్యూల్‌ను భారత ఎన్నికల సంఘం ఇంకా విడుదల చేయలేదు. పైగా, వైరల్ మెసేజ్‌లో పేర్కొన్న తేదీలు 2018 తెలంగాణ రాష్ట్ర అసెంబ్లీ ఎన్నికలకు సంబంధించిన తేదీలు. కావున, పోస్ట్‌లో చేసిన క్లెయిమ్ తప్పు.
తెలంగాణ శాసనసభ కాలపరిమితి 2023 డిసెంబర్‌తో ముగియనుంది (ఇక్కడ, ఇక్కడ).
వైరల్ అవుతున్న సందేశం వెనుక ఉన్న నిజానిజాల్ని తెలుసుకోవటానికి, అసలు భారత ఎన్నికల సంఘం 2023 అసెంబ్లీ ఎన్నికల యొక్క ముఖ్యమైన తేదీలు (నోటిఫికేషన్ తేదీ, పోల్ తేదీ మొదలైనవి),  అధికారిక షెడ్యూల్‌ని విడుదల చేసిందో లేదో తనిఖీ చేయడానికి, మేము భారత ఎన్నికల సంఘం(ECI) యొక్క అధికారిక వెబ్‌సైట్‌ను క్షుణ్ణంగా తనిఖీ చేసాము. తద్వారా, ECI ఇంకా తేదీలను విడుదల చేయాల్సి ఉందని తెలిసింది (ఇది కూడా చదవండి).
అంతేకాకుండా, 2023 తెలంగాణ శాసనసభ ఎన్నికల షెడ్యూల్ అని పేర్కొంటూ సోషల్ మీడియాలో ప్రచారం చేస్తున్న షెడ్యూల్ పాతదని మేము గుర్తించాము. ఇది 2018 తెలంగాణ అసెంబ్లీ ఎన్నికల షెడ్యూల్.
ఇంకా, సోషల్ మీడియాలో వైరల్ అవుతోన్న T- న్యూస్ ఛానల్ వారి వీడియో రిపోర్టు అక్టోబర్ 2018 నాటిది, దీని అసలు వెర్షన్ ‘T-News Telugu’ ఆఫీషీయల్ యూట్యూబ్ ఛానల్లో ఉంది.
చివరిగా, 2018 తెలంగాణ అసెంబ్లీ ఎన్నికల షెడ్యూల్ వివరాలు 2023 అసెంబ్లీ  ఎన్నికలకి సంబందించినవి అని తప్పుగా ప్రచారం చేస్తున్నారు.


text:
ఉత్తర్‌ప్రదేశ్‌లోని బులంద్‌షహర్ జిల్లాలో ఇద్దరు సాధువులను చంపిన నిందితుడి పేరు ‘మురారీ’ అలియాస్ ‘రాజు’; ‘అన్సారీ’ కాదు - FACTLY
Sai Krishna Muthyanolla
April 29, 2020
ఉత్తర్‌ప్రదేశ్‌లోని బులంద్‌షహర్ జిల్లాలో ఇద్దరు సాధువులను చంపిన నిందితుడి పేరు అన్సారీ అని చెప్తూ, కొన్ని ఫోటోలు మరియు వీడియోతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. సాధువులను చంపిన వ్యక్తి ఒక ముస్లిం అని చాలా మంది పోస్ట్ కింద కామెంట్స్ కూడా పెట్టినట్టు చూడవొచ్చు  ఆ పోస్ట్ లో ఎంతవరకు నిజముందో చూద్దాం.
ఉత్తర్‌ప్రదేశ్‌లోని బులంద్‌షహర్ జిల్లాలో ఇద్దరు సాధువులను చంపిన నిందితుడి పేరు అన్సారీ.
ఫాక్ట్ (నిజం): బులంద్‌షహర్ జిల్లాలో ఇద్దరు సాధువులను చంపిన నిందితుడి పేరు అన్సారీ కాదు. అతడి పేరు మురారీ అలియాస్ రాజు. అదే విషయాన్ని చెప్తూ, పోలీసు వారు ఒక వీడియో ని కూడా ట్వీట్ చేసారు. కావున పోస్ట్ లో చెప్పిందితప్పు.
పోస్ట్ లో చెప్పిన ఘటన గురించి వెతకగా, ఆ ఘటన పై బులంద్‌షహర్ పోలీసు వారు ట్వీట్ చేసినట్టు తెలుస్తుంది. ఆ కేసు గురించి మాట్లాడుతూ, నిందితుడి పేరు ‘మురారీ అలియాస్ రాజు’ అని పోలీసు వారు ట్వీట్ చేసినట్టు చూడవొచ్చు. అదే విషయాన్ని చెప్తూ, పోలీసు వారు ఒక వీడియో ని కూడా ట్వీట్ చేసారు.
थाना अनूपशहर क्षेत्र के पगोना गांव में हुई 2 साधुओं की हत्या के संबंध में वरिष्ठ पुलिस अधीक्षक @bulandshahrpol द्वारा घटनास्थल पर पहुँचकर दी गई बाइट @Uppolice @adgzonemeerut @igrangemeerut @dmbulandshahr pic.twitter.com/C5sKr5J1ng
ఆ ఘటన పై రిజిస్టర్ చేసిన FIR లో కూడా నిందితుడి పేరు మురారీ అని ఉన్నట్టు చూడవొచ్చు.
చివరగా, ఉత్తర్‌ప్రదేశ్‌లోని బులంద్‌షహర్ జిల్లలో ఇద్దరు సాధువులను చంపిన నిందితుడి పేరు ‘మురారీ’ అలియాస్ ‘రాజు’; ‘అన్సారీ’ కాదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
రైలులో సీటుకి సంబంధించి పూణే లో తలెత్తిన వివాదంలో దాడి చేసిన వారందరూ హిందువులే - FACTLY
Sai Krishna Muthyanolla
February 18, 2020
పూణేలో రైలులో సీటుకు సంబంధించి ఒక చిన్న సమస్యపై 12 మంది ముస్లింలు హిందూ భార్య, భర్తని పిల్లల ముందు కొట్టారని చెప్తూ ఫేస్బుక్ లో చాలా మంది పోస్టు చేస్తున్నారు. పోస్టులో చెప్పిన దాంట్లో ఎంతవరకు నిజముందో పరిశీలిద్దాం.
పూణేలో రైలులో సీటుకు సంబంధించి తలెత్తిన వివాదంలో 12 మంది ముస్లింలు హిందూ భార్య, భర్తని కొట్టారు.
ఫాక్ట్ (నిజం): ‘ముంబై-లాతూర్-బీదర్’ ఎక్స్‌ప్రెస్ రైలు లో పూణే వద్ద సీటుకి సంబంధించి తలెత్తిన వివాదంలో ‘సాగర్ జనార్దన్ మర్కాడ్’ అనే వ్యక్తిని కొట్టిన 12 మంది హిందువులే. కావున, పోస్టులో చెప్పింది తప్పు.
పోస్టులోని విషయం గురించి గూగుల్ లో వెతికినప్పుడు, ‘Pune Mirror’ కథనం లభించింది. దాని ప్రకారం, ‘13 ఫిబ్రవరి 2020’ న ‘ముంబై-లాతూర్-బీదర్’ ఎక్స్‌ప్రెస్ రైలు లో పూణే వద్ద సీటుకి సంబంధించి ‘సాగర్ జనార్దన్ మర్కాడ్’ అనే వ్యక్తికి మరియు ఒక మహిళకి వివాదం తలెత్తింది. దాంతో, ఆ రైలు లో ఉన్న సహప్రయాణికులు సాగర్ ని కొట్టడంతో అతను ప్రాణాలు కోల్పోయాడు. పోలీసులు ఆ ఘటనలో 12 మందిని (ఒకరు మైనర్) అరెస్ట్ చేసినట్లుగా తెలిపారు. ఆ కథనంలో ఎక్కడా కూడా దాడి చేసిన వ్యక్తులు ముస్లింలు అని పేర్కొనలేదు. ఆ ఘటనకి సంబంధించిన మరికొన్ని న్యూస్ రిపోర్ట్స్ చూసినా అదే విషయం తెలుస్తుంది.
పోస్టులోని విషయమే ట్విట్టర్ లో కూడా వైరల్అ యినప్పుడు, అది తప్పని పేర్కొంటూ ‘Central Railway’ వారు ట్వీట్ చేసి, ఆ వివాదంలో అరెస్ట్ కాబడిన వ్యక్తుల పేర్లను అందులో పెట్టారు. ఆ పేర్లలో ముస్లిం పేర్లు లేనట్టు చూడవొచ్చు.
చివరగా, రైలు లో సీటుకి సంబంధించి పూణే లో తలెత్తిన వివాదంలో వ్యక్తి పై దాడి చేసిన వారందరూ హిందువులే.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 18, 2020


text:
‘చపాక్’ సినిమాలో ఆసిడ్ దాడి చేసిన వ్యక్తి పేరుని హిందూ పేరుగా మార్చలేదు - FACTLY
Sai Krishna Muthyanolla
January 9, 2020
నటి దీపిక పదుకొనే  నటించిన ‘చపాక్’ సినిమాని యదార్థ సంఘటనల ఆధారంగా తీసారు. అయితే, నిజజీవితంలో లక్ష్మీ అగర్వాల్ మీద నదీమ్ ఖాన్ అనే ముస్లిం వ్యక్తి ఆసిడ్ దాడి చేస్తే, సినిమాలో మాత్రం దాడి చేసిన వ్యక్తి పేరు ‘రాజేష్ శర్మ’ అని హిందూ పేరు పెట్టినట్టుగా చాలా మంది సోషల్ మీడియాలో షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
‘చపాక్’ సినిమాలో ఆసిడ్ దాడి చేసిన వ్యక్తి పేరుని హిందూ పేరు (‘రాజేష్ శర్మ’) గా మార్చారు.
ఫాక్ట్ (నిజం): ‘చపాక్’ సినిమాలో ఆసిడ్ దాడి చేసిన వ్యక్తి పేరుని హిందూ పేరుగా మార్చలేదు. సినిమాలో ఆసిడ్ దాడి చేసిన వ్యక్తి పేరు ‘బషీర్’; ‘రాజేష్ శర్మ’ కాదు. కావున పోస్ట్ లో చెప్పింది తప్పు.
నిజజీవితంలో లక్ష్మీ అగర్వాల్ పై ఆసిడ్ దాడి చేసిన కేసులో ఇద్దరు వ్యక్తులకు శిక్ష పడినట్టు ఢిల్లీ హైకోర్టు తీర్పులో చూడవొచ్చు. నిందితుల్లో ఒకరి పేరు ‘నయీమ్ ఖాన్’ అలియాస్ ‘గుడ్డు’, మరొకరు ‘రాఖీ’ అనే మహిళ. నయీమ్ పేరుని ‘రాజేష్ శర్మ’ గా మార్చారో లేదో తెలుసుకోవడానికి ప్రయత్నిద్దాం.
సినిమాలో నయీమ్ పేరుని ‘రాజేష్ శర్మ’ గా మార్చినట్టు సోషల్ మీడియా లో పోస్టులు వైరల్ అవ్వడంతో, ఆ సినిమా స్క్రీనింగ్ చూసిన కొన్ని మీడియా సంస్థల వారు ఆ సినిమాలో ఆసిడ్ దాడి చేసిన వ్యక్తి పేరుని హిందూ పేరుగా మార్చలేదని తెలిపారు. ఆ సినిమా లో ఆసిడ్ దాడి చేసిన వ్యక్తి పేరు ‘బషీర్’ అని, మాలతీ (సినిమాలో లక్షీ పేరు) బాయ్ ఫ్రెండ్ పేరు ‘రాజేష్’ అని ఉన్నట్టు వివిధ మీడియా సంస్థలు ప్రచురించిన ఆర్టికల్స్ ని ఇక్కడ, ఇక్కడ మరియు ఇక్కడ చూడవొచ్చు. ‘చాపాక్’ రివ్యూస్ లో కూడా సినిమాలో ఆసిడ్ దాడి చేసిన వ్యక్తి పేరు ముస్లిం పెరుగానే ఉందని రాసినట్టు చూడవొచ్చు.
హిందూ పేరుగా మార్చినట్టు ఆర్టికల్ (ఆర్కైవ్డ్)  రాసిన ‘స్వరాజ్య’ వార్తాసంస్థ కూడా ఇప్పుడు ఆర్టికల్ టైటిల్ మార్చినట్టుగా చూడవొచ్చు.
చివరగా, ‘చపాక్’ సినిమాలో ఆసిడ్ దాడి చేసిన వ్యక్తి పేరుని హిందూ పేరుగా మార్చలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: January 9, 2020


text:
ఒసామా బిన్ లాడెన్ ని చంపినందుకు అమెరికన్ CIA క్షమాపణ చెప్పలేదు - FACTLY
Sai Krishna Muthyanolla
July 6, 2021
‘అమెరికన్ ట్విన్ టవర్స్ 9/11 పేలుళ్లతో లాడెన్ కు ఎటువంటి సంబంధం లేదని తేల్చి, అమెరికా క్షమాపణ చెప్పిందంటున్న’ పోస్ట్ ఒకటి సోషల్ మీడియాలో షేర్ అవుతుంది. ఐతే ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: 9/11 ట్విన్ టవర్స్ పేలుళ్లతో లాడెన్ కు ఎటువంటి సంబంధం లేదని తేల్చి, అమెరికా క్షమాపణ చెప్పింది.
ఫాక్ట్ (నిజం): 9/11 పేలుళ్ళలో ఒసామా బిన్ లాడెన్ ప్రమేయం లేదని తేలడం వల్ల CIA క్షమాపణ చెప్పిందన్న వాదన నిజం కాదు. ‘ది ఆనియన్’ అనే ఒక సెటైరికల్ వెబ్సైటులో వ్యంగ్యంగా రాసిన కథనం ఆధారంగా ఈ వార్తని షేర్ చేస్తున్నారు. ఒకవేళ నిజంగానే 9/11 దాడుల్లో లాడెన్ ప్రమేయం లేదని తేలితే, ఈ విషయాన్ని అన్ని వార్తా సంస్థలు ప్రచురించేవి, కాని దీనికి సంబంధించి మాకు ఎటువంటి కథనాలు లేవు. కావున పోస్టు ద్వారా చెప్పేది తప్పు.
అమెరికాలోని ట్విన్ టవర్స్ పేలుళ్లతో ఒసామా బిన్ లాడెన్ కి ఎటువంటి సంబంధం లేదని అమెరికా క్షమాపణ చెప్పలేదు. పోస్టులో చెప్తున్నట్టు ట్విన్ టవర్స్ పేలుళ్ళలో ఒసామా బిన్ లాడెన్ ప్రమేయం లేదని ఆధారాలు లభించడంతో CIA క్షమాపణ చెప్పిందని ది ఆనియన్ అనే ఒక వెబ్సైటులో రాసిన కథనం నుండి సేకరించిన సమాచారం  ఆధారంగా పోస్టులో ఈ వ్యాఖ్యలు చేసారు.
ఐతే ‘ది ఆనియన్’ అనేది ఒక సెటైరికల్ వెబ్సైటు. ఈ కథనం కూడా వ్యంగ్యంగా రాసిందే. కాబట్టి  9/11 పేలుళ్ళలో ఒసామా బిన్ లాడెన్ ప్రమేయం లేదని తేలడం వల్ల CIA క్షమాపణ చెప్పిందన్న వాదన నిజం కాదు. లాడెన్ మరణానికి సంబంధించి CIA వెబ్సైటులో ఉన్న 9/11 కమిషన్ రిపోర్ట్ ని ఇక్కడ చూడొచ్చు. ఒకవేళ నిజంగానే 9/11 దాడుల్లో లాడెన్ ప్రమేయం లేదని తేలితే, ఈ విషయాన్ని అన్ని వార్తా సంస్థలు ప్రచురించేవి, కాని దీనికి సంబంధించి మాకు ఎటువంటి కథనాలు దొరకలేదు.
ఒసామా బిన్ లాడెన్ ని అమెరికా సైన్యం చంపి 02 మే 2021 నాటికి పది సంవత్సరాలు అయిన సందర్భంలో అమెరికన్ ప్రెసిడెంట్ మాట్లాడుతూ ఆ ఆపరేషన్ లో పాల్గొన్న అమెరికన్ సైనికులను మరియు అప్పటి ప్రెసిడెంట్ ఒబామాను పొగిడాడు. లాడెన్ ని చంపడాన్ని అమెరికా సమర్ధించుకుందే తప్ప ఏనాడూ క్షమాపణ చెప్పలేదు. లాడెన్ ని అమెరికన్ ఆర్మీ చంపిన తరవాత అప్పటి అమెరికా ప్రెసిడెంట్ మాట్లాడిన మాటలు ఇక్కడ చూడొచ్చు.
చివరగా, ఒసామా బిన్ లాడెన్ ని చంపినందుకు అమెరికన్ CIA క్షమాపణ చెప్పలేదు.


text:
సరుకులు నమోదు చేసే కార్డుపై ఒక రేషన్ షాప్ డీలర్ జీసస్ ఫోటో వేస్తే, జగన్ ప్రభుత్వం రేషన్ కార్డులపై వేసినట్టు ప్రచారం చేస్తున్నారు. - FACTLY
Sai Krishna Muthyanolla
December 11, 2019
ఆంధ్రప్రదేశ్ లో జీసస్ ఫోటోతో కూడిన రేషన్ కార్డులను జగన్ మోహన్ రెడ్డి ప్రభుత్వం పంపిణీ చేస్తునట్టు ఉన్న ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
జీసస్ ఫోటోతో కూడిన రేషన్ కార్డులను పంపిణీ చేస్తున్న జగన్ ప్రభుత్వం.
ఫాక్ట్ (నిజం): ఫోటోలో ఉన్నది ప్రభుత్వం ఇచ్చే రేషన్ కార్డు కాదు, అది డీలర్ సొంతంగా ముద్రించి ఇచ్చే కార్డు. రేషన్ సరుకులు నమోదు చేయడానికి ఆ కార్డుని ఉపయోగిస్తారు. వడ్లమూరు గ్రామంలో ఒక రేషన్ డీలర్ జీసస్ ఫోటోతో ఈ సంవత్సరం సరుకులు నమోదు చేసే కార్డుని ముద్రించి పంపిణీ చేసాడు. తను ఇంతక ముందు సంవత్సరాలలో హిందూ దేవుళ్ళ ఫోటోలతో కూడిన కార్డులను పంపిణీ చేసాడు. కావున, ఒక డీలర్ తను పంపిణీ చేసే సరుకుల నమోదు కార్డు మీద జీసస్ ఫోటో వేస్తే, జగన్ ప్రభుత్వం రేషన్ కార్డుల మీద జీసస్ ఫోటో వేసినట్టు చెప్తూ ప్రజలను తప్పుదోవ పట్టిస్తున్నారు.
పోస్ట్ లోని విషయం గురించి గూగుల్ లో వెతకగా, ‘ఏబీఎన్-ఆంధ్రజ్యోతి’ వారు ఈ విషయంపై యూట్యూబ్ లో పెట్టిన ఒక వీడియో సెర్చ్ రిజల్ట్స్ లో వస్తుంది. ఆ వీడియో ద్వారా ఫోటోలో ఉన్నది ప్రభుత్వం ఇచ్చే రేషన్ కార్డు కాదు అని, అది డీలర్ సొంతంగా ముద్రించి వినియోగదారులకు సరుకులు నమోదు చేయడానికి ఇచ్చే కార్డు అని తెలుస్తుంది. ‘ఏబీఎన్-ఆంధ్రజ్యోతి’ తో రేషన్ డీలర్ భర్త సత్యసాయిరాం మాట్లాడుతూ, తామే ప్రతి సంవత్సరం దేవుడి ఫోటోతో ఆ కార్డులను ముద్రిస్తామని, అది ప్రభుత్వం ఇచ్చే కార్డు కాదు అని తెలిపాడు. అంతేకాదు, ఇంతకముందు హిందూ దేవుళ్ళతో కార్డుని ముద్రించామని, ఈ సంవత్సరం జీసస్ ఫోటోతో కార్డుని ముద్రించామని అన్నాడు. ఆ కార్డు ఇవ్వడానికి ఐదు రూపాయలు తీసుకుంటామని తెలిపాడు.
2016, 2017 మరియు 2018 లో హిందూ దేవుళ్ళ ఫోటోతో, 2019 లో జీసస్ ఫోటోతో ఆ రేషన్ డీలర్ ఆ కార్డులు ముద్రించినట్టు ‘India Today’ ఆర్టికల్ లో ఫోటో చూడవొచ్చు.
ఆంధ్రప్రదేశ్ ప్రభుత్వం గత సంవత్సరం ఇచ్చిన రేషన్ కార్డు యొక్క సాంపిల్ ఫోటోని ‘సాక్షి’ ఆర్టికల్ లో చూడవొచ్చు.
కావున, ఒక డీలర్ తను పంపిణీ చేసే సరుకుల నమోదు కార్డు మీద జీసస్ ఫోటో వేస్తే, జగన్ ప్రభుత్వం రేషన్ కార్డుల మీద జీసస్ ఫోటో వేసినట్టు చెప్తూ ప్రజలను తప్పుదోవ పట్టిస్తున్నారు. ఈ విషయం పై స్పందిస్తూ, రేషన్ డీలర్ టీడీపీ పార్టీ వ్యక్తి అని, తను కావాలనే జీసస్ ఫోటోని ముద్రించాడని రాష్ట్ర ప్రభుత్వం అధికారిక ప్రకటన ఇచ్చినట్టు ‘NDTV’ ఆర్టికల్ లో చదవొచ్చు.
ఈ విషయం వైరల్ అయ్యాక పౌరసరఫరాలశాఖ అధికారులు స్పందిస్తూ, ‘ప్రభుత్వం జారీ చేసిన రేషన్‌కార్డులకు అనుబంధంగా ఇంకో పేపర్ కార్డులను రేషన్ డీలర్ ఇవ్వకూడదు. దీనిపై మేము చర్యలు తీసుకుంటాం’ అని తెలిపినట్టు ఆంధ్రజ్యోతి ఆర్టికల్ లో చూడవొచ్చు.
చివరగా, సరుకులు నమోదు చేసే కార్డుపై ఒక రేషన్ షాప్ డీలర్ జీసస్ ఫోటో వేస్తే, జగన్ ప్రభుత్వం రేషన్ కార్డులపై వేసినట్టు ప్రచారం చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 11, 2019


text:
తెలంగాణ ఏర్పాటుకు సంబంధించిన ఆంధ్రప్రదేశ్ పునర్వ్యవస్థీకరణ బిల్లును పార్లమెంట్‌లో మూజువాణి ఓటుతో ఆమోదించారు - FACTLY
Sai Krishna Muthyanolla
November 22, 2023
బీజేపీ వల్లే తెలంగాణ వచ్చినట్టు అర్ధం వచ్చేలా ఒక వార్త సోషల్ మీడియాలో విస్తృతంగా షేర్ అవుతోంది.  పార్లమెంట్‌లో తెలంగాణ బిల్లు పాస్ కావడానికి 273 ఓట్లు కావాల్సి ఉండగా, కాంగ్రెస్-113, టీఆర్ఎస్- 2, బీజేపీ-185 వోట్లు వేయడం వల్ల తెలంగాణ బిల్లు పాస్ అయ్యిందని ఈ పోస్టులో చెప్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: పార్లమెంట్‌లో తెలంగాణ బిల్లు పాస్ కావడానికి 273 ఓట్లు కావాల్సి ఉండగా, కాంగ్రెస్-113, టీఆర్ఎస్- 2, బీజేపీ-185 వోట్లు వేయడం వల్ల తెలంగాణ బిల్లు పాస్ అయింది.
ఫాక్ట్(నిజం):  తెలంగాణ ఏర్పాటుకు సంబంధించిన ఆంధ్రప్రదేశ్ పునర్వ్యవస్థీకరణ, 2014 బిల్లు పార్లమెంట్‌లో మూజువాణి ఓటుతో ఆమోదం పొందింది. ఈ బిల్లుపై ప్రత్యేకంగా వోటింగ్ జరగలేదు. ఐతే ఈ బిల్లుకు బీజేపీ మద్దతు తెలిపింది. కాగా 2009 జనరల్ ఎన్నికల్లో UPA కూటమి 262 సీట్లు గెలుచుకోగా, బీజేపీ నేతృత్వంలోని NDA కూటమి 159 సీట్లు గెలుచుకుంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రాష్ట్రాల పునర్వ్యవస్థీకరణకు పార్లమెంటు అధికారం :
రాష్ట్రాల పునర్వ్యవస్థీకరణకు సంబంధించిన అధికారాలను రాజ్యాంగంలోని ఆర్టికల్ 3 ద్వారా పార్లమెంట్‌కు అందించారు. కొత్త రాష్ట్రాన్ని ఏర్పాటు చేయడం లేదా ఏదైనా రాష్ట్ర విస్తీర్ణాన్ని పెంచడం/తగ్గించడం, సరిహద్దులను/పేరును మార్చడం మొదలైన అధికారాలను పార్లమెంట్‌కు అందించారు.
ఐతే పై అంశాలకు సంబంధించి పార్లమెంట్‌లో బిల్లు ప్రవేశపెట్టే ముందు రెండు విషయాలు పాటించాల్సి ఉంటుంది. 1) రాష్ట్రపతి ముందస్తు సిఫార్సుతో మాత్రమే పార్లమెంటులో బిల్లు ప్రవేశపట్టాలి, 2) నిర్దిష్ట వ్యవధిలోపు తన అభిప్రాయాలను వ్యక్తం చేయాలని కోరుతూ రాష్ట్రపతి సంబంధిత రాష్ట్ర శాసనసభకు సూచించవలసి ఉంటుంది. ఐతే ఈ అంశంకు సంబంధించి శాసనసభ అభిప్రాయానికి రాష్ట్రపతి/పార్లమెంటు కట్టుబడి ఉండాల్సిన అవసరం లేదు.
ఐతే ఇక్కడ గమనించాల్సిన విషయం ఏంటంటే రాష్ట్రాల పునర్వ్యవస్థీకరణకు సంబంధించిన బిల్లును సాధారణ బిల్లు లాగే ప్రవేశపెట్టవచ్చు. ఇలా ప్రవేశపెట్టిన బిల్లును మూజువాణి ఓటుతో (వాయిస్ వోట్- ఒక బిల్లు లేదా తీర్మానం పైన తమ అభిప్రాయాన్ని ‘అవును’ లేదా ‘కాదు’ అని మూకుమ్మడిగా అరిచి చెప్పేదే మూజువాణి ఓటు) ఆమోదించవచ్చు. అదే రాష్ట్రాల పునర్వ్యవస్థీకరణ బిల్లును రాజ్యంగా సవరణ బిల్లు లాగా ప్రవేశపెడితే, పార్లమెంట్‌లో వోటింగ్ నిర్వహించి ప్రత్యేక మెజారిటీ ద్వారా బిల్లు ఆమోదం పొందాల్సి ఉంటుంది.
మూజువాణి ఓటుతో తెలంగాణ బిల్లును పార్లమెంట్ ఆమోదించింది:
ఈ నేపథ్యంలోనే ఏర్పాటుకు సంబంధించిన ఆంధ్రప్రదేశ్ పునర్వ్యవస్థీకరణ, 2014 బిల్లు అప్పటి కేంద్ర ప్రభుత్వం సాధారణ బిల్లు లాగే 13 ఫిబ్రవరి 2014న లోక్‌సభలో ప్రవేశపెట్టింది. చర్చల అనంతరం ఈ బిల్లును 18 ఫిబ్రవరి 2014న లోక్‌సభ మూజువాణి ఓటుతో ఆమోదం తెలిపింది (ఇక్కడ, ఇక్కడ, ఇక్కడ మరియు ఇక్కడ).
ఐతే దీనికి అంగీకరించకుండా పలువురు ఎంపీలు డివిజన్ వోట్ (బిల్లుకు అంగీకరించే వారు ఒకసారి, వ్యతిరేకించే వారు ఒకసారి లేచి నిలబడితే వారిని లెక్కించడం) కోరినప్పటికీ, స్పీకర్ అందుకు అంగీకరించలేదని వార్తా కథనాలు రిపోర్ట్ చేసాయి. ఈ నేపథ్యంలోనే ఆంధ్రప్రదేశ్ పునర్వ్యవస్థీకరణ బిల్లు 18 ఫిబ్రవరి 2014న లోక్‌సభలో, 20  ఫిబ్రవరి 2014న రాజ్యసభలో మూజువాణి ఓటుతో ఆమోదం పొందింది.
బీజేపీ ఈ బిల్లు ఆమోదానికి లోక్‌సభ/రాజ్యసభ రెండిట్లో కూడా మద్దతు తెలిపింది. ఐతే కేవలం బీజేపీ మద్దతుతోనే బిల్లు ఆమోదం పొందిందంటే అతిశయోక్తి అవుతుంది. ఎందుకంటే ముందుగా ఈ బిల్లుపై పార్లమెంట్‌లో కేవలం మూజువాణి ఓటు జరిగింది. పైగా 2009 జనరల్ ఎన్నికల్లో UPA కూటమి 262 సీట్లు గెలుచుకోగా, బీజేపీ నేతృత్వంలోని NDA కూటమి 159 సీట్లు గెలుచుకుంది (ఇక్కడ మరియు ఇక్కడ). ఆంధ్రకు చెందిన కాంగ్రెస్ ఎంపీలు, CPM, AIMIM, మొదలైన పార్టీలు మినహాయిస్తే చాలా వరకు ఎంపీలు ఈ బిల్లుకు మద్దతు తెలిపాయి.
చివరగా, తెలంగాణ ఏర్పాటుకు సంబంధించిన ఆంధ్రప్రదేశ్ పునర్వ్యవస్థీకరణ బిల్లును పార్లమెంట్‌లో మూజువాణి ఓటుతో ఆమోదించారు.

created: November 22, 2023


text:
GST కౌన్సిల్ లో ఉన్న కేంద్ర మరియు రాష్ట్ర సభ్యుల ఓటు విలువ వేరు వేరుగా ఉంటాయి - FACTLY
Sai Krishna Muthyanolla
July 22, 2022
ఇటీవల దేశంలో వివిధ వస్తువులు, సేవల పైన GST రేట్లను సవరించిన నేపథ్యంలో, “టాక్స్ పెంచాలి అన్నా దించాలి అన్నా GST కౌన్సిల్ లో నిర్ణయం తప్పనిసరి కానీ కొందరు కేంద్ర ప్రభుత్వం మీద ఏడుస్తున్నారు” అని చెప్తూ ఒక పోస్టు బాగా ప్రచారంలో ఉంది. దీని గురుంచి వివరాలు చూద్దాం.
క్లెయిమ్: GST కౌన్సిల్ లోని 33 సభ్యులందరికీ సమాన ఓటు హక్కు ఉంటుంది. పన్ను పెంచాలి అన్నా, తగ్గించాలి అన్నా GST కౌన్సిల్ నిర్ణయమే తప్ప కేంద్ర ప్రభుత్వానిది కాదు.
ఫ్యాక్ట్ (నిజం): GST కౌన్సిల్ లో కేంద్ర ప్రభుత్వ మంత్రులు 2 ఉంటారు. అలాగే ప్రతి రాష్ట్రం నుంచి ఒకరు చొప్పున 31 మంది ఉంటారు. కానీ, కేంద్ర ప్రభుత్వం యొక్క ఓటుకు మూడింట ఒక వంతు (1/3)  వెయిటేజ్ ఉంటుంది. అన్నీ రాష్ట్ర ప్రభుత్వాల ఓట్లకు కలిపి మూడింట రెండొంతుల (2/3)  వెయిటేజ్ ఉంటుంది. అందువలన, కౌన్సిల్ లో తీసుకునే ఏ నిర్ణయానికి అయినా  కేంద్ర ప్రభుత్వం ఆమోదం తప్పనిసరి. అంతే కాదు, GST కౌన్సిల్ కు  కేంద్ర, రాష్ట్ర ప్రభుత్వాలకు సిఫార్సులు మాత్రమే చేయగలిగే అధికారం మాత్రమే ఉంది. తుది నిర్ణయం ఆయా ప్రభుత్వాలదే. అందువలన, పోస్టు లో చేయబడ్డ క్లెయిమ్ తప్పుదోవ పట్టించే విధంగా ఉంది.
వస్తు మరియు సేవల పన్ను (GST)  అనేది రాజ్యాంగ (101వ సవరణ) చట్టము, 2017 ద్వారా భారతదేశంలో 01 జులై 2017 నుంచి అమల్లోకి వచ్చింది.  భారత రాజ్యాంగంలోని ఆర్టికల్ 279A(2) ప్రకారం, GST కౌన్సిల్ ఈ క్రింది సభ్యులతో కూడి ఉండాలి:
GST కౌన్సిల్ అధికారిక వెబ్సైటు ప్రకారం, ప్రస్తుతం కౌన్సిల్ లో మొత్తం 33 సభ్యులు ఉన్నారు. వారిలో ఇద్దరు కేంద్ర మంత్రులు కాగా, 31 మంది రాష్ట్ర మంత్రులు, రాష్ట్రాల ప్రతినిధులు. GST కౌన్సిల్ ఈ క్రింది విషయాలపై కేంద్ర, రాష్ట్ర ప్రభుత్వాలకు సిఫార్సు చేయవచ్చు.
సెక్షన్ 279A(7) ప్రకారం GST కౌన్సిల్ సమావేశంలో ఏ విషయంపై అయినా నిర్ణయం తీసుకోవాలన్నా కనీసం 50% మంది కౌన్సిల్ సభ్యుల హాజరు తప్పనిసరి.
సెక్షన్ 279A(9) ప్రకారం కౌన్సిల్ సమావేశంలో చేసిన ప్రతిపాదనకు ఆమోదం లభించాలి అంటే, నమోదైన ఓట్లలో వెయిటేజ్ పరంగా కనీసం నాలుగింట మూడొంతుల (3/4) లేదా (75%) ఓట్లు అనుకూలంగా రావాల్సి ఉంటుంది. కేంద్ర ప్రభుత్వం యొక్క ఓటుకు మూడింట ఒక వంతు (1/3)  వెయిటేజ్ ఉంటుంది. అన్నీ రాష్ట్ర ప్రభుత్వాల ఓట్లకు కలిపి మూడింట రెండొంతుల (2/3) వెయిటేజ్ ఉంటుంది. దీనిని లెక్కించడానికి మొదటి GST కౌన్సిల్ సమావేశంలో క్రింద ఇచ్చిన  సూత్రాన్ని రూపొందించారు:
ఉదాహరణకు ఒక GST  కౌన్సిల్ సమావేశంలో, 31 రాష్ట్రాలు పాల్గొన్నాయి. ఒక ప్రతిపాదనకు సంబంధించి ఓటింగ్ పెట్టగా, 2 రాష్ట్రాలు ఓటింగ్ లో పాల్గొనలేదు. ఓటింగ్ లో పాల్గొన్న మొత్తం రాష్ట్రాల సంఖ్య 31-2=29 అవుతుంది. ఒకవేళ, ప్రతిపాదనకు వ్యతిరేకంగా 9 రాష్ట్రాలు ఓటు వేశాయి. ప్రతిపాదనకు అనుకూలంగా 20 రాష్ట్రాలు ఓటు వేశాయి. అప్పుడు, ఓట్లు లెక్కించే విధానం క్రింద చేయించినట్టు ఉంటుంది.
ఈ సూత్రాన్ని బట్టి కొన్ని విషయాలు స్పష్టం అవుతాయి:
ఉదాహరణకు, 18 డిసెంబర్ 2019లో జరిగిన 38వ GST సమావేశంలో మొదటిసారిగా ఓటింగ్ నిర్వహించారు. అప్పటివరకు, ఏకాభిప్రాయ ఆధారిత నిర్ణయాలు (consensus-based decisions) తీసుకుంటూ వస్తున్న కౌన్సిల్, ఈ సమావేశంలో కేంద్ర ప్రభుత్వం చేసిన ఒక ప్రతిపాదనకు కేరళ ప్రభుత్వం అభ్యంతరం చెప్పడంతో  ఓటింగ్ జరపాల్సి వచ్చింది.
“రాష్ట్ర ప్రభుత్వం నిర్వహించే లాటరీ మరియు రాష్ట్ర  ప్రభుత్వం అనుమతి ఇచ్చిన లాటరీలకు ఒకే GST రేటు వర్తింపజేసే ప్రతిపాదనను సమర్ధిస్తారా?” అనే ప్రశ్నకు, 21 రాష్ట్రాలు అనుకూలంగా ఓటు వేశాయి. 7 రాష్ట్రాలు వ్యతిరేకంగా ఓటు వేశాయి. 3 రాష్ట్రాలు ఓటు వేయలేదు. అందువల్ల 28 రాష్ట్రాలకు గాను 21 రాష్ట్రాలు అనుకూలంగా ఓటు వేసిన కారణంగా ఈ ప్రతిపాదనను కౌన్సిల్ ఆమోదించింది.
GST రేట్ల సవరణలో GST కౌన్సిల్దే తుది నిర్ణయమా?
GST కౌన్సిల్ ఆమోదించిన ప్రతిపాదనలను కేంద్ర, రాష్ట్ర ప్రభుత్వాలకు కేవలం సిఫార్సు మాత్రమే చేయగలదు. ఇదే విషయాన్ని రాజ్యాంగంలోని  ఆర్టికల్ 279A(4) లో పేర్కొన్నారు.
ఇదే విషయాన్ని వెల్లడిస్తూ, సుప్రీంకోర్టు 19 మే 2022న, Union Of India vs M/S Mohit Minerals Pvt. Ltd కేసులో తీర్పు ఇచ్చింది. తీర్పు కాపీని ఇక్కడ చూడవచ్చు.
చివరిగా, 33 సభ్యులతో కూడి ఉన్న GST కౌన్సిల్ లో ఓట్లను వెయిటెడ్ పద్ధతిలో లెక్కిస్తారు కనుక ఏ ప్రతిపాదన అమలు కావాలి అన్నా కేంద్రం మరియు మెజారిటీ రాష్ట్ర ప్రభుత్వాలు అనుమతి తప్పనిసరి.అలాగే, GST కౌన్సిల్ ఆమోదమైన ప్రతిపాదనలను కేంద్ర, రాష్ట్ర ప్రభుత్వాలకు సిఫార్సు మాత్రమే చేయగలదు. తదుపరి నిర్ణయం ఆయా ప్రభుత్వాలు తీసుకుంటాయి.


text:
పరశురాముడు, చాణక్యుడు కల్పిత పాత్రలు అని భారత పురావస్తు శాఖ (ASI) పేర్కొనలేదు - FACTLY
Sai Krishna Muthyanolla
January 30, 2024
పరశురాముడు, చాణక్యుడు కల్పిత పాత్రలు అని ఆర్కలాజికల్ సర్వే అఫ్ ఇండియా (ASI) రాతపూర్వకంగా వెల్లడించింది అని చెప్తూ ఉన్న పోస్టులు (ఇక్కడ & ఇక్కడ) సోషల్ మీడియాలో వైరల్ అవుతున్నాయి. దీనికి మద్దతుగా ఆర్కలాజికల్ సర్వే అఫ్ ఇండియా (ASI) ఇచ్చిన RTI సమాధానల ఫోటోలు జత చేసి షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: పరశురాముడు, చాణక్యుడు కల్పిత పాత్రలు అని ఆర్కలాజికల్ సర్వే అఫ్ ఇండియా(ASI) రాతపూర్వకంగా వెల్లడించింది.
ఫాక్ట్ (నిజం): ఆఫీస్ అఫ్ డైరెక్టర్ (epigraphy), ఆర్కలాజికల్ సర్వే అఫ్ ఇండియా (ASI), మైసూర్ వారు తమకు వచ్చిన RTI దరఖాస్తులకు సమాధానంగా కేవలం చాణక్యుడు మరియు పరశురాములకు ముడిపడి ఉన్న చారిత్రక రికార్డులు, వారి ఉనికి,  వారు జీవించి ఉన్న కాలం మరియు వారి రచనలకు సంబంధించి ఇప్పటి వరకు ఎటువంటి శాసనాలు కనుగొనబడలేదని, మాన్యుస్క్రిప్ట్‌లు, రచనలు లేదా ఇతర పురావస్తు కళాఖండాల అధ్యయనం తమ పరిధిలోకి రావు అని మాత్రమే తెలియజేసారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ముందుగా వైరల్ పోస్టులలో షేర్ చేస్తున్న భారత పురావస్తు శాఖ (ASI) వారు ఇచ్చిన RTI సమాధానలను జాగ్రత్తగా పరిశీలిస్తే, దరఖాస్తుదారుడు తన RTI దరఖాస్తులో చాణక్యుడు మరియు పరశురాముడి జీవితాలకి సంబంధించిన శాసనాలు, మాన్యుస్క్రిప్ట్‌లు లేదా వారు జీవించిన కాలానికి సంబంధించి ASI వద్ద అందుబాటులో ఉన్న రికార్డుల, వారి ఉనికికి మద్దతు ఇచ్చే ఏదైనా పురావస్తు ఆధారాలను, ASI ఆర్కైవ్‌లలో ఉన్న చాణక్యుడు మరియు పరశురాముడికి ఆపాదించబడిన ఏవైనా రచనలు లేదా గ్రంథాల యొక్క ధృవీకరించబడిన కాపీలను అందించాలని కోరాడు.
దీనికి స్పందిస్తూ ఆఫీస్ అఫ్ డైరెక్టర్ (epigraphy), ఆర్కలాజికల్ సర్వే అఫ్ ఇండియా (ASI), మైసూర్ వారు చాణక్యుడు మరియు పరశురాములకు ముడిపడి ఉన్న చారిత్రక రికార్డులు లేదా వారి ఉనికి, వారు జీవించి ఉన్న కాలం, రచనలకు సంబంధించి ఇప్పటి వరకు ఎటువంటి శాసనాలు కనుగొనబడలేదని, మాన్యుస్క్రిప్ట్‌లు , రచనలు లేదా ఇతర పురావస్తు కళాఖండాల అధ్యయనం ఎపిగ్రఫీ శాఖ, ASI పరిధిలోకి రాదు అని సమాధానం ఇచ్చారు.
ఇదే విషయంపై, మరింత సమచారం కోసం ఆఫీస్ అఫ్ డైరెక్టర్ (epigraphy), ఆర్కలాజికల్ సర్వే అఫ్ ఇండియా (ASI), మైసూర్ వారిని సంప్రదించగా చాణక్యుడు మరియు పరశురాముడి జీవితాలకి సంబంధించి RTI దరఖాస్తులు వచ్చిన మాట నిజమే ధ్రువీకరించారు. ఈ RTI దరఖాస్తులకు సమాధానంగా వారికి ముడిపడి ఉన్న చారిత్రక రికార్డుల కానీ, వారి ఉనికి సంబంధించిన లేదా వారు జీవించి ఉన్న కాలానికి సంబంధించిన ఎటువంటి శాసనాలు ఇప్పటి వరకు కనుగొనబడలేదని తెలిపినట్లు మాతో చెప్పారు. అంతే కాకుండా ఆఫీస్ అఫ్ డైరెక్టర్ ఎపిగ్రఫీ శాఖ, ASI వారు  శాసనాలు అనేవి 3వ శతాబ్దం క్రీస్తు పూర్వం నుంచి మాత్రమే వాడుకలో ఉన్నటు, అంతకు ముందు ఎలాంటి శాసనాలు వాడుకలో లేవని పేర్కొన్నారు. తాము కేవలం రాతి మరియు రాగి (కాపర్) శాసనాలు మాత్రమే అధ్యయనం చేస్తామని, తాళపత్ర గ్రంథాలు లేదా ఇతర రచనల అధ్యయనం తమ పరిధిలోకి రాదు అని తెలియజేసారు. ఇదే విషయం RTI సమాధానంలో కూడా స్పష్టం చేసినట్లు తెలిపారు.
దీన్ని బట్టి , ఆఫీస్ అఫ్ డైరెక్టర్ (epigraphy), ఆర్కలాజికల్ సర్వే అఫ్ ఇండియా (ASI), మైసూర్ వారు తమకు వచ్చిన RTI దరఖాస్తులకు సమాధానంగా కేవలం తమ దగ్గర సమచారం లేదని మరియు కొన్ని అంశాలు వారి పరిధిలోకి రావు అని మాత్రమే తెలియజేసారు అని నిర్థారించవచ్చు. దీన్ని తప్పుగా అర్థం చేసుకొని ప్రస్తుత పోస్టులు వైరల్ చేస్తున్నారు.
చివరగా, పరశురాముడు మరియు చాణక్యుడు  కల్పిత పాత్రలు అని భారత పురావస్తు శాఖ (ASI) పేర్కొనలేదు.

created: January 30, 2024


text:
దేశంలో కంపెనీలు మూత పడుతుంటే తెలంగాణలో మాత్రం కొత్త కంపెనీలు ఏర్పాటు అవుతున్నాయి అంటూ ఈ పోస్టులో చేస్తున్న వాదన తప్పుదోవ పట్టించే విధంగా ఉంది - FACTLY
Sai Krishna Muthyanolla
July 14, 2023
9 ఏండ్ల కేంద్ర బీజేపీ అధికారంలో దాదాపు 10 లక్షల కంపెనీలు మూత పడిపోగా, తెలంగాణలోని BRS అధికారంలో 23 వేల కొత్త పరిశ్రమలు ఏర్పాటు అయ్యాయని చెప్తూ రెండు ప్రభుత్వాల పనితీరుని పోలుస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. అలాగే ఇదే కాలంలో కేంద్ర ప్రభుత్వ పనితీరు వల్ల 22 కోట్ల యువత ఉద్యోగాలు లేక రోడ్డున పడిపోగా, తెలంగాణలో మాత్రం 17 లక్షల మందికి ఉపాధి అవకాశాలు కల్పించిందని కూడా ఈ పోస్టులో చెప్తున్నారు. ఈ కథనం ద్వారా పోస్టులో చెప్తున్న విషయాలకు సంబంధించి నిజమేంటో చూద్దాం.
క్లెయిమ్: 9 ఏండ్ల కేంద్ర బీజేపీ అధికారంలో దేశంలో దాదాపు 10 లక్షల కంపెనీలు మూత పడిపోగా, తెలంగాణలోని BRS అధికారంలో 23 వేల కొత్త పరిశ్రమలు ఏర్పాటు అయ్యాయి.
ఫాక్ట్(నిజం): కేంద్ర ప్రభుత్వం నియమాలకు లోబడని కంపెనీల రిజిస్ట్రేషన్ రద్దు చేయడం అనేది నిరంతరం జరిగే ప్రక్రియ. ఈ క్రమంలోనే దేశవ్యాప్తంగా లక్షల సంఖ్యలో కంపెనీల రిజిస్ట్రేషన్ రద్దు అవుతుంటాయి. ఇందులో తెలంగాణలోని కంపెనీలు కూడా ఉండి ఉంటాయి. అదే విధంగా దేశవ్యాప్తంగా ప్రతీ సంవత్సరం కొత్తగా రిజిస్టర్ అవుతూనే ఉంటాయి. ఉదాహారణకి 2021-22లో సంవత్సరంలో 1,67,076 కంపెనీలు, 2020-21లో 1,55,377 కంపెనీలు దేశ వ్యాప్తంగా రిజిస్టర్ అయ్యాయి. వీటి వల్ల ఉద్యోగాలు ఏర్పడుతాయి. ఇందులో తెలంగాణ రాష్ట్రం కూడా భాగమే. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పరిశ్రమలు మూత పడిపోవడం:
గత తొమ్మిది ఏండ్లలో దేశంలో లక్షల సంఖ్యలో పరిశ్రమల రిజిస్ట్రేషన్ రద్దు చేయబడ్డాయి అన్న మాట నిజమే. మినిస్ట్రీ ఆఫ్ కార్పొరేట్ అఫైర్స్ వార్షిక నివేదికలు పరిశీలిస్తే ఈ విషయం అర్ధం అవుతుంది. 2022 వార్షిక నివేదిక ప్రకారం 31 మార్చ్ 2022 నాటికీ దేశం మొత్తంలో రిజిస్టర్ అయిన 23 లక్షల పైచిలుకు కంపెనీలలో 8 లక్షల పైచిలుకు కంపెనీల రిజిస్ట్రేషన్‌ను కేంద్ర ప్రభుత్వం రద్దు చేసింది.
లక్షల సంఖ్యలో పరిశ్రమల రిజిస్ట్రేషన్ రద్దు అయినప్పటికీ, ఇక్కడ మన అర్ధం చేసుకోవాల్సిన విషయం ఏమిటంటే, కేంద్ర ప్రభుత్వం ఇలా కంపెనీల రిజిస్ట్రేషన్ రద్దు చేయడం అనేది నిరంతర ప్రక్రియ. ఆర్థిక నివేదికలు, ఐటీ రిటర్న్స్ సమర్పించకపోవడం, మొదలైన కారణాల వల్ల ప్రభుత్వం ఇలా కంపెనీల రిజిస్ట్రేషన్ రద్దు చేస్తూ ఉంటుంది. దేశ వ్యాప్తంగా అన్ని రాష్ట్రాలలో కూడా ఇలా రిజిస్ట్రేషన్ రద్దు అనేది జరుగుతుంది. అంటే పైన పేర్కొన్న సంఖ్యలో తెలంగాణలోని కంపెనీలు కూడా ఉంది ఉంటాయి. ఏ రాష్ట్రం ఎన్ని కంపెనీల రిజిస్ట్రేషన్ రద్దు అయ్యయో అన్న వివరాలు ఇక్కడ చూడొచ్చు.
అలాగే ప్రతీ ఏడు లక్షల సంఖ్యలో కొత్త కంపెనీలు రిజిస్టర్ అవుతూనే ఉంటాయి. ఉదాహారణకి 2021-22 సంవత్సరంలో  దేశ వ్యాప్తంగా కొత్తగా 1,67,076 కంపెనీలు రిజిస్టర్ అయ్యాయి. ఈ కంపెనీల ద్వారా 2,03,849.53 కోట్ల మూల ధనంతో ఈ కంపెనీలు ఏర్పాటు అయ్యాయి. ఇందులో తెలంగాణ రాష్ట్రంలో రిజిస్టర్ అయిన కంపెనీలు కూడా ఉండి ఉంటాయి. అలాగే అంతకు ముందు 2020-21 సంవత్సరంలో సుమారు 80వేల కోట్ల మూల ధనంతో 1,55,377 కంపెనీలు రిజిస్టర్ అయ్యాయి.
వైరల్ పోస్టులో తెలంగాణలో ఏర్పాటు అయిన కంపెనీల సంఖ్యకు సంబంధించిన వివరాలు సరైనవే అయినప్పటికీ, తెలంగాణ మినహాయిస్తే దేశంలో కంపెనీలు మూత పడుతున్నాయి అన్న వాదన కరెక్ట్ కాదు. ఎందుకంటే పైన చెప్పినట్టు రిజిస్ట్రేషన్ రద్దు అయిన కంపెనీలలో తెలంగాణలోని కంపెనీలు కూడా ఉండి ఉంటాయి. అలాగే కేంద్ర నివేదిక ప్రకారం ప్రతీ సంవత్సరం దేశంలో ఏర్పాటు అవుతున్న కంపెనీలలో వల్ల తెలంగాణ కూడా ఆర్ధికంగా లాభం జరుగుతుంది.
ఉద్యోగాలు :
అలాగే పైన తెలిపినట్టు కేవలం తెలంగాణలో మాత్రమే కాకుండా ప్రతీ సంవత్సరం దేశ వ్యాప్తంగా కంపెనీలు రిజిస్టర్ అవుతుండడం వల్ల ఉద్యోగాలు కూడా ఏర్పడుతాయి. ప్రతీ సంవత్సరం పెరుగుతున్న ఈపీఎఫ్  చందాదారుల  డేటాను పరిశీలిస్తే ఈ విషయం స్పష్టమవుతుంది. ఉదాహరణకు 2020-21లో 77 లక్షలకు పైచిలుకు ఉన్న చందాదారుల  సంఖ్య 2021-22లో 1 కోటి 22 లక్షల పైచిలుకు చేరుకుంది.
నెలవారిగా ఈపీఎఫ్ చందాదారుల సంఖ్య పెరుగుతూ వస్తుంది. ఉదాహరణకు ఏప్రిల్ 2023లో నికరంగా 17లక్షల పైచిలుకు మంది ఈపీఎఫ్ సభ్యత్వం పొందారు. అంతకు ముందు నెల 13లక్షల పైచిలుకు మంది ఈపీఎఫ్ సభ్యత్వం పొందారు. ఏప్రిల్ నెలలో సభ్యత్వం పొందిన వారిలో ఎక్కువ సుమారు 8.5 లక్షల మంది కొత్తవారు ఉన్నారు. అంటే తెలంగాణతో పాటు దేశవ్యాప్తంగా ఉద్యోగాల సృష్టి జరుగుతుందని అర్థం చేసుకోవొచ్చు. కాబట్టి కేవలం కేవలం తెలంగాణలో ఉద్యోగాల సృష్టి జరుగుతుందని పోస్టులో చేస్తున్న వాదన కరెక్ట్ కాదని అర్ధం చేసుకోవచ్చు.
చివరగా, దేశంలో కంపెనీలు మూత పడుతుంటే తెలంగాణలో మాత్రం కొత్త కంపెనీలు ఏర్పాటు అవుతున్నాయి అంటూ ఈ పోస్టులో చేస్తున్న వాదన తప్పుదోవ పట్టించే విధంగా ఉంది.


text:
19వ శతాబ్దంలో బ్రాహ్మణులను హిందువులలో భాగంగా పరిగణించేవారు కాదన్న వాదన తప్పు - FACTLY
Sai Krishna Muthyanolla
March 23, 2023
19వ శతాబ్దంలో బ్రాహ్మణులు హిందువులలో భాగం కాదని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. తమ వాదనకు మద్దతుగా 1872లో ముంబై జనాభా లెక్కలకు సంబందించిన డేటాను కూడా షేర్ చేసారు.  ఈ కథనం ద్వారా ఆ విషయానికి సంబంధించి నిజమేంటో చూద్దాం.
క్లెయిమ్: 19వ శతాబ్దంలో బ్రాహ్మణులు హిందువులలో భాగం కాదు.
ఫాక్ట్(నిజం): 19వ శతాబ్దంలో నిర్వహించిన జనాభా లెక్కల్లో హిందువులను బ్రాహ్మణులు, ఇతర కులాలు మరియు  హిందువుల నుండి వెలివేయబడిన కులాలు అనే వర్గాలుగా లెక్కించారు. కేవలం బొంబాయి మాత్రమే కాకుండా ఆ కాలంలో దేశ వ్యాప్తంగా నిర్వహించిన జనాభా లెక్కల్లో కూడా ఇలానే చేసారు. ఐతే దీనిని తప్పుగా అర్ధం చేసుకొని, బ్రాహ్మణులు హిందువులలో భాగం కాదంటూ ప్రచారం చేస్తున్నారు. కావున పోస్టు ద్వారా చెప్పేది తప్పు.
వైరల్ అవుతున్న పోస్టులో షేర్ చేసిన టేబుల్ 1872లో బొంబాయి ప్రెసిడెన్సీలో నిర్వహించిన జనాభా లెక్కల నుండి సేకరించారు. ఐతే ఈ సెన్సస్‌లో బ్రాహ్మణులను హిందువుల కిందే లెక్కించారు.  బ్రాహ్మణులు హిందువుల్లో భాగం కాదన్న వాదనేది ఇందులో లేదు. పోస్టులో షేర్ చేసిన టేబుల్‌లో కేవలం హిందువులలోని వివిధ కులాల జనాభా మాత్రమే కాకుండా బొంబాయిలో ఉంటున్న వివిధ మతాలు మరియు జాతుల జనాభాను కూడా పేర్కొన్నారు.
ఐతే అప్పట్లో జనాభా లెక్కల్లో హిందువులలో బ్రాహ్మణులును మినహాయిస్తే మిగిలిన అన్నీ హిందూ కులాలను ఒక్క వర్గం కింద, అలాగే హిందువుల నుండి వెలివేయబడిన కులాలను మరో వర్గం కింద లెక్కించారు. హిందువులైన లింగాయత్‌లోను కూడా విడిగా లిస్ట్  చేసారు. ఇదే విషయం వైరల్ పోస్టులో షేర్ చేసిన టేబుల్‌లో కూడా చూడొచ్చు.
1872 సెన్సస్ డాక్యుమెంట్‌లో అప్పట్లో ఉన్న మతాల గురించి క్లుప్తంగా వివరించారు. ఈ క్రమంలోనే హిందూ మతానికి సంబంధించి వేద యుగంలో ఏయే వర్గాలు ఉండేవో, ఆ తర్వాత బ్రాహ్మణత్వం రూపుదిద్దుకున్న విధానం, అది అంతరించిన తరవాత కుల వ్యవస్థ ఎలా రుపొందిందో వివరించారు. ఈ వివరణలో వేదం యుగం నుండి ప్రస్తతం ఆచరణలో ఉన్న కుల వ్యవస్థలో కూడా బ్రాహ్మణులను హిందువులగానే పేర్కొన్నారు.
వేదం యుగం అనంతరం బ్రాహ్మణత్వం రూపుదిద్దుకుంటున్న సమయంలో (కుల వ్యవస్థ పూర్తిగా రూపుదిద్దుకోక ముందు) బ్రాహ్మణులకు శివుడిని, క్షత్రియులకి విష్ణువుని, బ్రాహ్మను వైష్ణవులకు మరియు శూద్రులకు గణేశుడిని ఆపాదించే వారని కూడా వీటిలో పేర్కొన్నారు. అప్పట్లో హిందువులను ఈ నాలుగు వర్గాలలో కూడా లెక్కించేవారు.
19వ శతాబ్దంలో నిర్వహించిన జనాభా లెక్కల్లో బ్రాహ్మణులను హిందువుల కిందే పరిగణిస్తూ లెక్కించారు. ఉదాహారణకి   1871-72 బ్రిటీష్ ఇండియా వ్యాప్తంగా నిర్వహించిన జనాభా లెక్కల్లో కూడా బ్రాహ్మణులను హిందువులుగానే లెక్కించారు. అలాగే 1881 బొంబాయి ప్రెసిడెన్సీలో నిర్వహించిన ఇంపీరియల్ సెన్సస్ చుస్తే కూడా మను ఇదే అర్ధమవుతుంది.
ఈ లెక్కలల్లో కూడా బ్రాహ్మణులను మరియు ఇతర కులాలను వేరువేరుగా వర్గించడాన్ని చూడొచ్చు. ఐతే ఇలా బ్రాహ్మణులను మరియు ఇతర కులాలను వేరువేరుగా వర్గించడాన్ని తప్పుగా అర్ధం చేసుకొని బ్రాహ్మణులు హిందువులలో భాగం కాదన్న వాదన చేసి ఉండవచ్చు.
చివరగా, 19వ శతాబ్దంలో బ్రాహ్మణులను హిందువులలో భాగంగా పరిగణించేవారు కాదన్న వాదన తప్పు.


text:
రష్యా తమ గగనతలం నుండి ప్రయాణించే అనుమతి కేవలం భారత్‌కు మాత్రమే ఇచ్చిందన్న వాదన కరెక్ట్ కాదు - FACTLY
Sai Krishna Muthyanolla
February 28, 2022
ఇతర ఏ దేశానికి తమ గగనతలం నుండి ప్రయాణించే అనుమతి ఇవ్వని రష్యా, కేవలం భారత్‌కు మాత్రమే ఈ అవకాశాన్ని ఇచ్చిందని క్లెయిమ్ చేస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది.. ఈ కథనం ద్వారా ఈ విషయానికి సంబంధించి నిజమేంటో చూద్దాం.
క్లెయిమ్: ఇతర ఏ దేశానికి తమ గగనతలం నుండి ప్రయాణించే అనుమతి ఇవ్వని రష్యా, కేవలం భారత్‌కు మాత్రమే ఈ అవకాశాన్ని ఇచ్చింది.
ఫాక్ట్(నిజం): రష్యా కేవలం పలు దేశాలకు మాత్రమే తమ గగనతలాన్ని మూసివేసింది. ఇందులో ఎక్కువ శాతం యూరోపీయన్ యూనియన్ మరియు నాటో సభ్యత్వ దేశాలే ఉన్నాయి. చాలావరకు దేశాలు రష్యా గగనతలం మీదుగా విమానాలను నడిపిస్తున్నాయి, ఇందులో భారత్ కూడా ఒకటి. ఉక్రెయిన్‌లోని భారతీయులను తరలించేందుకు ఉక్రెయిన్ రాజధాని కీవ్ మరియు ఢిల్లీ మధ్య  ఎయిర్ ఇండియా విమాన సర్వీసులు రష్యా గగనతలం అవసరం లేకుండానే ఇతర మార్గంలో ప్రయాణించాయి. కావున పోస్టు ద్వారా చెప్పేది తప్పు.
ఉక్రెయిన్‌పై రష్యా యుద్ధం ప్రకటించి, ఉక్రెయిన్ నగరాలపై దాడి చేస్తున్న నేపథ్యంలో పలు దేశాలు రష్యాపై ఆంక్షలు విధిస్తూ రష్యా విమానాలకు తమ గగనతలాలను మూసివేస్తున్నాయి. యూరోపీయన్ యూనియన్ (EU), యుకే, కెనడా మొదలైన దేశాలు రష్యా విమానాలకు తమ గగనతలాలను ఇప్పటికే మూసివేసాయి.
ఐతే దీనికి ప్రతిస్పందనగా రష్యా కూడా పలు దేశాలకు తమ గగనతలాన్ని మూసివేసింది. బల్గేరియా, పోలాండ్, చెక్ రిపబ్లిక్, లాట్వియా, లిథువేనియా, స్లోవేనియా, రోమానియా, ఎస్టోనియాలకు మరియు ఉక్రెయిన్ దేశాల విమానాలకు తమ గగనతలాన్ని మూసివేసింది. రష్యా ఇప్పటి వరకు మొత్తం ముప్పై ఆరు దేశాలకు తమ గగనతలాన్ని మూసివేసింది.
ఐతే రష్యా అన్ని దేశాలకు తమ గగనతలాన్ని మూసేయలేదు. రష్యా తమ గగనతలాన్ని మూసేసిన దేశాలలో ఎక్కువ శాతం యూరోపీయన్ యూనియన్ మరియు నాటో దేశాలే ఉన్నాయి. ఇతర దేశాలు రష్యా గగనతలం మీదుగా తమ విమానాలను నడుపుతున్నాయి. ఇందులో భాగంగానే ఇతర దేశాలతో పాటు భరత్ కూడా రష్యా గగనతలం మీదుకు తమ విమానాలను నడిపింది.
ఉక్రెయిన్‌లోని భారతీయులను తరలించేందుకు ఉక్రెయిన్ రాజధాని కీవ్ మరియు ఢిల్లీ మధ్య నడిచిన ఎయిర్ ఇండియా విమాన సర్వీసులు రష్యా గగనతలం అవసరం లేకుండానే ఇతర మార్గంలో ప్రయాణించాయి.
పోస్టులో షేర్ చేసిన ఫోటోలో విమాన సర్వీస్ ఢిల్లీ మరియు జర్మనీలోని ఫ్రాంక్‌ఫర్ట్ మధ్య జరిగినట్టు ఉంది, ఐతే ఇటీవల ఈ మార్గంలో తిరిగిన ఎయిర్ ఇండియా విమానాలు రష్యా గగనతలంపై నుండే ప్రయాణించినట్టు తెలుస్తుంది. ఐతే ఇక్కడ గమనించాల్సిన విషయం ఏంటంటే, పైన తెలిపినట్టు భారత్ ఇటీవల రష్యా గగనతలాలపై నుండి విమానాలు నడిపినప్పటికి, రష్యా ఈ సదుపాయం ప్రత్యేకంగా భారత విమానాలకు మాత్రమే అందించిందన్న వాదన కరెక్ట్ కాదు. రష్యా తమ గగనతలం నుండి కేవలం కొన్ని దేశాలనే బ్యాన్ చేసింది.
చివరగా, రష్యా తమ గగనతలం నుండి ప్రయాణించే అనుమతి కేవలం భారత్‌కు మాత్రమే ఇచ్చిందన్న వాదన కరెక్ట్ కాదు.

created: February 28, 2022